Lifan-Z/Chinese-poetries-txt huggingface dataset:
方渠新凿北林开，流水遥经画阁来。洗耳厌闻夸势利，濯缨羞去傍尘埃。不忧待月干诗笔，已欲看华泛酒杯。却忆虎溪桥上过，夜凉临砌尚徘徊。
每觉西斋景最幽，不知官是古诸侯。一尊风月身无事，千里耕桑岁有秋。云水醒心鸣好鸟，玉沙清耳漱寒流。沉烟细细临黄卷，疑在香炉最上头。
四楹虚彻地无邻，断送孤高与使君。午夜坐临沧海日，半天吟看泰山云。青徐气接川原秀，常碣风连草木薰。莫笑一樽留恋久，下阶尘土便纷纷。
窃食东州岁未期，蓬莱人问几时归。凭阑到处临清泚，开阁终朝对翠微。两印每闲军市静，双旌多偃送迎稀。一枝数粒身安稳，不羡云鹏九万飞。
清旷亭边雁欲回，南湖分浪入城来。空山过腊犹藏雪，野岸先春已放梅。三径未归聊自适，一尊寻胜每同开。如今试想长松下，玉麈高谈岂易陪。
问吾何处避炎蒸，十顷西湖照眼明。鱼戏一篙新浪满，鸟啼千步绿阴成。虹腰隠隠松桥出，鹢首峨峨画舫行。最喜晚凉风月好，紫荷香里听泉声。
偶徇一官偷禄计，便怀千里长人忧。桑间举箔蚕初茧，陇上挥镰麦已秋。更喜风雷生北极，顿驱云雨出灵湫。从今菽粟非虚祷，会见瓯窭果满篝。
薄材何幸拥朱轩，窃食东州已一年。陇上雨余看麦秀，桑间日永问蚕眠。官名虽冗身无累，心事长闲地自偏。祇恐再期官满去，每来湖岸合留连。
绿发朱颜两少年，出伦清誉每相先。壁中字为时人考，圯上书从老父传。泮水笑谈邀法饮，高斋闲燕属佳篇。衰翁厚幸怀双璧，更起狂心慕荐贤。
俯仰林泉绕舍清，经年闲卧济南城。山田雨足心无事，水榭华开眼更明。新霁烟云飞观出，晚凉歌吹画桥横。寄声裴令樽前客，祇欠高谈一座倾。
人情当面蔽山丘，谁可论心向白头。天禄阁非真学士，玉麟符是假诸侯。诗书落落成孤论，耕钓依依忆旧游。早晚抽簪江海去，笑将风月上扁舟。
荆州南走困尘埃，应喜文章意自开。明世正逢多事日，要涂须用出伦材。不回霜雪天应惜，未得风云众忍摧。若向沙头吊杜甫，近诗悬望自书来。
集贤自笑文章少，为郡谁言乐事多。报答书题亲笔砚，逢迎使客听笙歌。一心了了无人语，两鬓萧萧奈老何。还有不随流俗处，秋毫无累损天和。
忆初兰渚访沉沦，一亩萧然里舍贫。节行久穷弥好古，文章垂老更惊人。诗书就我论新意，冠剑投谁拂旧尘。山驿荒凉烦枉道，一觞相属莫嫌频。
振衣已出尘土外，卷箔更当风雨间。泉声渐落石沟涧，云气迥压金舆山。寒沙漠漠鸟飞去，野路悠悠人自还。耕桑千里正无事，况有樽酒聊开颜。
镇抚西南众望倾，玉书天上辍持衡。春风不觉岷山远，和气还从锦水生。学舍却寻余教在，棠郊应喜旧阴成。归来促召调炉冶，莫为儿童竹马迎。
一派遥从玉水分，暗来都洒历山尘。滋荣冬茹温常早，润泽春茶味更真。已觉路傍行似鉴，最怜沙际涌如轮。曾成齐鲁封疆会，况托娥英诧世人。
玉甃常浮灏气鲜，金丝不定路南泉。云依美藻争成缕，月照寒漪巧上弦。已绕渚花红灼灼，更萦沙竹翠娟娟。无风到底尘埃尽，界破冰绡一片天。
笑语从容酒慢巡，笙歌随赏北池春。波间镂槛花迷眼，沙际朱桥柳拂人。金缕暗移泉溜急，银簧相合鸟声新。幸时无事须行乐，物外乾坤一点尘。
谢庭冠盖旧追寻，僻郡相从喜更深。进道由来轻拱璧，传经知不羡籝金。骐骝要试风沙远，竹柏须忘霰雪侵。别后壮怀应努力，白头倾耳听徽音。
隆名盛位知难久，壮字丰碑亦易亡。枣木已非真篆刻，色丝空喜好文章。岘山汉水成虚掷，大厦深檐且秘藏。好事今推霅溪守，故开新馆集琳琅。
一峰孤起势崔嵬，秀色挼蓝入酒杯。灵药已从清露得，平湖长泛宿云回。翰林明月舟中过，司马虚亭竹外开。我亦退公思蜡屐，会看归路送人来。
虎牙千仞立巉巉，峻拔遥临济水南。翠岭嫩岚晴可掇，金舆陈迹久谁探。高标特起青云近，壮士三周战气酣。丑父遗忠无处问，空余一掬野泉甘。
法定禅房临峭谷，辟支灵塔冠层峦。轩窗势耸云林合，钟磬声高鸟道盘。白鹤已飞泉自涌，青龙无迹洞常寒。更闻雷远相从乐，世道嚣尘岂可干。
园池方喜共追寻，正是槐榆夹路阴。双烛纵谈樽酒绿，一枰销日纸窗深。波涛万字惊人笔，尘土千钟异俗心。佳句从来知寡和，愧将沙砾报黄金。
满眼青山更上楼，偶携闲客此闲游。飞花不尽随风起，野水无边带雨流。怀旧有情惟社燕，忘机相得更沙鸥。黄金驷马皆尘土，莫靳当欢酒百瓯。
百尺丰堂汶水滨，鲁侯清燕此逡巡。溪寒素砾偏宜月，壁莹黄金不受尘。引客笙歌行处是，赏心花木四时新。未应久作林泉主，天子今思旧学臣。
樛枝高下秀森森，曾寄名卿异俗心。草舍一时成往事，松身千尺见新阴。声清不受笙竽杂，气劲能遗霰雪侵。汉节从来纵真赏，谢庭兰玉载芳音。
欲收嘉景此楼中，徙倚阑干四望通。云乱水光浮紫翠，天含山气入青红。一川钟呗淮南月，万里帆樯海外风。老去衣衿尘土在，祇将心目羡冥鸿。
大句闳篇久擅场，一函初得胜琳琅。少陵雅健材孤出，彭泽清闲兴最长。世外麒麟谁可系，云中鸿雁本高翔。白头多病襄阳守，展卷临风欲自强。
尘外岧峣鹫岭宫，架虚排险出青红。林光巧转沧波上，海色遥涵白日东。夜静神龙听咒食，秋深苍鹘起抟风。连荆控蜀长江水，尽在回廊顾盼中。
一番雨熟林间杏，四面风开水上花。岸尽龙鳞盘翠筿，溪深鳌背露晴沙。陇头刈麦催行馌，桑下缲丝急转车。总是白头官长事，莫嫌粗俗向人夸。
百步洪声潦退初，白沙新岸凑舟车。一时屠钓英雄尽，千载河山战伐余。楚汉旧歌流俚耳，韩彭遗壁冠荒墟。可怜马上纵横略，只在邳桥一卷书。
如云青发拥朝簪，佳誉喧喧动士林。自重肯悲三献玉，不欺常慎四知金。芝兰秀出清门盛，鸿鹭翻飞紫殿深。别后斋中挂尘榻，更将梁甫向谁吟。
簿书壅处精神健，风俗浇时质性淳。公退种花常满县，政成驯雉不惊人。指麾细柳通河外，歌咏甘棠付汉滨。惆怅不能留自助，谩将樽酒驻车轮。
千里分符汉上城，为僚方喜得时英。已无楚泽行吟意，便有南阳坐啸名。骥力用来精爽紧，鹓行归去羽翰轻。须知别后狂山简，梦寐清谈鄙吝生。
鸠呼连日始成阴，薄雨聊宽望岁心。浴雁野塘新浪细，藏鸦宫柳嫩条深。春寒巧放花迟发，人老嗟辞酒满斟。英隽并游知最幸，名园偷暇更追寻。
一见心亲十载前，相望南北久茫然。喜倾白发论文酒，重访清江下濑船。志大肯同悲抱璞，识高宁许笑求田。已窥品藻传荆楚，更味阳春白雪篇。
未拥双驺谒汉庭，暂留车马憩林坰。多情置驿邀佳客，好事磨铅勘旧经。芳草连门三径远，朝云临幌数峰青。春醪有禁无繇寄，谁为江潭访独醒。
所学从谁得最完，豫章新出已难攀。不摇声利心能定，欲正哇淫手自删。颍水珠玑来席上，鄢城桃李在人间。高斋挂榻骊歌后，坐守尘编少往还。
偶归塞马应何定，粒食鹪鹩颇自安。云压楚山春后雪，风吹襄水坐来寒。诗豪已分材难强，酒圣还谙量未宽。赖有佳宾堪下榻，且将清话对檀栾。
沙渚鸿飞入楚云，远林樵爨宿烟昏。娟娟野菊经秋淡，漠漠沧江带雨浑。归路赏心应驻节，客亭离思暂开樽。莫嗟问俗淹翔久，从此频繁不次恩。
拔薤威名高外服，握兰风力冠中台。好音忽有双鱼至，喜气遥知五马来。梨颗玉腴含雨重，菊房金粉傍寒开。池边且欲留同醉，思拙难酬白雪才。
挥手红尘意浩然，夙兴招客与扳联。烟云秀发春前地，草木清含雪后天。已卜耕桑临富水，暂抛鱼鸟去伊川。更追羊杜经行乐，况有风骚是谪仙。
石磴萦回入杳冥，筠松高下簇虚亭。春归野路梅争白，雪尽沙田麦正青。马窟飞云临画栋，凤林斜日照疏櫺。长年酒量殊山简，却上篮舆恨独醒。
堂堂风骨气如春，衮服貂冠社稷臣。天上立谈迎白日，握中随物转洪钧。忽骑箕尾精灵远，长誓山河宠数新。万里耕桑无一事，三朝功德在生民。
锱铢赤舄无骄志，咳唾黄金有古风。覆冒荒遐知大度，委蛇艰急见孤忠。谋谟邴魏丹青力，拥立昭宣柱石功。御笔新诗在新陇，哀荣谁得似初终。
琐闱延阁腹心臣，籍甚声华动缙绅。药石言行天下雨，袴襦恩达国中春。召南去后余思在，纶氏归来壮志新。莫为流年嗟白发，济时须仗老成人。
不要墙头俗眼看，故开苍藓种檀栾。虚心得处从天性，劲节知来在岁寒。叶养风烟夸酒美，枝留冰雪送歌残。名郎感慕同桑梓，手植依然一亩宽。
兰裓方袍振锡回，结茅萧寺远尘埃。五峰日破朝云出，三谷花浮涧水来。风散异香禅榻静，鸟窥清呗法筵开。因过旧国枌榆地，松麈高谈喜暂陪。
山茶纯白是天真，筠笼封题摘尚新。秀色未饶三谷雪，清香先得五峰春。琼花散漫情终荡，玉蕊萧条迹更尘。远寄一枝随驿使，欲分芳种恨无因。
收科同日曳华裾，砉划惊闻刃有余。骢马已腾双阙路，木牛还实太仓储。多歧易感千名别，置袖空荣一纸书。欲佩左符瓯越去，更从南斗望单车。
史观郎闱得谢归，桓桓筋力未全衰。园林笑傲笙歌拥，山水追寻几杖随。尺牍百封虚有意，文章十帙更传谁。余花自出藏春坞，一点青灯照𰬸帷。
八十登高步更轻，殷勤爱客是平生。能临缓急敦风谊，不向炎凉逐世情。北岳云烟思抗志，东门冠盖羡遗荣。可怜昨日壶觞地，呜咽唯闻薤露声。
青云宝构虽同直，白发鱼符各未归。倚玉讵应公论许，续貂还恐邑人非。莫辞海畔留连久，须惜天涯故旧稀。预想明年双节召，九霄鹏翼看横飞。
虞寄庵余藓径通，满山台殿出青红。难逢堆案文书少，偶见凭栏笑语同。梅粉巧含溪上雪，柳黄微破日边风。从今准拟频行乐，日伴樽前白发翁。
行春门外是东山，篮轝宁辞数往还。溪上鹿随人去远，洞中花照水长闲。楼台势出尘埃外，钟磬声来缥缈间。自笑粗官偷暇日，暂携妻子一开颜。
笑问并儿一举鞭，亦逢佳景暂留连。青冥日抱山腰阁，碧野云含石眼泉。蹑屐路通林北寺，落帆门系海东船。闽王旧事今何在，惟有村村供佛田。
修竹长松十里阴，任敦烧药洞门深。独窥金版惊人语，能到青霞出世心。鸡犬亦随云外去，蓬瀛何必海中寻。丹楼碧阁唐朝寺，钟呗香花满旧林。
经年闻说凤池山，蜡屐方偷半日闲。笑语客随朱阁上，醉醒身在白云间。溪桥野水清犹急，海岸轻寒去却还。为郡天涯亦潇洒，莫嗟流落鬓毛斑。
金鞍驰骋属儿曹，夜半喧阗意气豪。明月满街流水远，华灯入望众星高。风吹玉漏穿花急，人近朱阑送目劳。自笑低心逐年少，祇寻前事撚霜毛。
升山南下一峰高，上尽层轩未厌劳。际海烟云常惨淡，大寒松竹更萧骚。经台日永销香篆，谈席风生落麈毛。我亦有心从自得，琉璃瓶水照秋毫。
行止恂恂众所褒，东南佳誉映时髦。洞无畦畛心常坦，凛若冰霜节最高。朱绂少留居客左，白头难敌是诗豪。须知别后山城守，怅望归艎送目劳。
并使时推出众材，异方迎拜六城开。宣风直到东西部，仗节遥临大小梅。沧海路从三岛去，玉山人到二星回。黄金白㲲饶君用，铜器应余寄我来。
薄宦红尘常拂面，早衰黄发已盈颠。棣华零落曾谁语，鸿羽萧条祇自怜。已矣空闻怀旧赋，泫然犹获济江篇。殷勤慰我如君少，更悟之他友最贤。
两翁头白喜追陪，好事铃斋燕席开。腊在未消盈尺雪，春归先放一枝梅。况无庭下书投缿，更尽筵中酒满杯。周召二南皆绝唱，抑扬赓和愧非材。
铜扉得谢从今日，玉铉辞荣已十年。素节谠言留简册，高情清兴入林泉。海边爱日疲人恋，剑外仁风故老传。门外最应潇洒客，喜公平地作神仙。
谠论危言望素隆，独于声利性偏慵。龙楼调护官虽宠，鸠杖跻攀兴已浓。不变松篁心转劲，无边江海量兼容。磻溪纵老宁闲得，会为苍生起更重。
爱国忧民有古风，米盐亲省尚嫌慵。衮衣天上归何晚，霖雨人间望正浓。三少官仪虽赫赫，五湖心事肯容容。角巾藜杖经行处，知在云山第几重。
笑指家园是五湖，画船东下载图书。收功玉铉丹青后，得老铜楼羽翼初。醒醉放怀从野服，登临乘兴属安车。都门饮饯光华盛，不独当年有二疏。
一峰潇洒背成阴，碧瓦新堂地布金。花落禅衣松砌冷，日临经帙纸窗深。幽栖鸟得林中乐，燕坐人存世外心。应似白莲香火社，不妨篮轝客追寻。
子明高谊众人知，苗裔清材世所推。诗作士林夸刻烛，赋成天路喜同时。岂当白首淹风力，自合青云纵羽仪。北部经营应不久，玉阶朝夕是归期。
锦袍周卫一番新，警跸朝严下紫宸。俗眼望来犹眩日，天颜回处自生春。行齐鹓鹭常随仗，步稳骅骝不起尘。归路青云喧鼓吹，乐游从此属都人。
翠幰霓旌夹露台，夜凉宫扇月中开。龙衔烛抱金门出，鳌负山趋玉座来。砀极戏添夷客喜，柏梁篇较从臣材。共知天意同民乐，愿奏君王万寿杯。
九衢仙仗豫游归，宝烛星繁换夕晖。传盏未斜清禁月，散花还拂侍臣衣。天香暗度金虬暖，宫扇双开彩凤飞。法曲世人听未足，却迎朱辇下端闱。
御炉风细麝烟浮，法乐声和酒味柔。冠剑九重霄汉路，鶑花三月帝王州。垂廊四合盘龙幕，当殿双高彩凤楼。归去人人夸雨露，总含欢意跃骅骝。
北上郊原一据鞭，华林清集缀儒冠。方塘渰渰春先渌，密竹娟娟午更寒。流渚酒浮金凿落，照庭花并玉阑干。君恩倍觉丘山重，长日从容笑语欢。
池上红深绿浅时，春风荡漾水逶迤。南州鼓舞归慈惠，东观壶觞惜别离。远岫烟云供醉眼，双溪鱼鸟付新诗。陵阳岂是迟留地，趣驾追锋自有期。
适意藜羹与布裘，结庐人境地还幽。清谈汝水孤猿夜，爽气麻源一叶秋。应有风骚归健笔，可无尊酒付扁舟。因君更起家园兴，梦寐思从几杖游。
六街尘断早凉生，细葛含风体更清。官府吏闲时乐易，市廛人喜政和平。挥金蔌蔌宫槐蕊，鸣玉淙淙御水声。观阙渐迎初日上，马头还傍绿阴行。
自愁雨破西岭出，只看水缘南涧生。青天忽从树杪见，白日渐向谷中明。豳公涤场不可失，陶令负禾须自行。归时小榼搊亦满，固有阿连相伴倾。
天扶昌代得忠良，坐以材谋镇庙堂。万里声名开学校，四方根本劝农桑。从容贤路通江海，慷慨公心贯雪霜。谦让黑辕归太早，空令终古爱余芳。
翊戴唐虞旦暮中，忽将符节抚山东。忆归慷慨无私计，抗疏频烦有古风。世路一人知进退，士林当日计穷通。寿觞须祝年年喜，旧德华夷望更隆。
转觉忧余好尚孤，较量唯合老葭蒲。圣贤可是随时拙，正直由来济世迂。生事有亲甘钓筑，客情无力买山湖。天边愁绝伤离苦，台象空看照宋都。
安危魁柄倚谁操，敛笏千官拱赭袍。能有本根持国论，岂须毫发间戎韬。征求藉藉人多困，羁旅皇皇我亦劳。栖宿与君何计得，半生飘荡似风毛。
千载士推无比拟，一编吾喜窃窥观。苟非此道知音少，安有兹人得志难。机巧满朝论势利，疮痍连室叹饥寒。先生自是齐梁客，谁作商岩渭水看。
圣贤性分良难并，好恶情怀岂得同。荀子书犹非孟子，召公心未悦周公。况令树立追高远，而使裁量属暗蒙。举世不知何足怪，力行无顾是豪雄。
风标闲淡易为安，晋陕应忘道路难。学似海收天下水，性如桂奈月中寒。素心已向新书见，大法常留后世看。自送西舟江上别，孤怀经岁未能宽。
一心清淡本如秋，何必锱铢较两州。身向宦名虽黾勉，性于人事岂雕锼。但思簿领忙时俗，便觉溪山静处优。荔子满盘宁易得，与谁频宴岭边楼。
一身得禄从孤客，千里还丧获旧林。清节萧条妻子计，白头敦笃弟兄心。能抛印绶高应少，自筑丘坟达更深。我与往来无力荐，褒传唯有北窗吟。
两人怀抱喜相投，初得青山一日游。已听高文吟太古，更开昏眼洗清流。共寻素壁题皆遍，欲去红桥钓始休。回首至今嘉兴在，梦魂犹拟奉觥筹。
画舡齐泊倚青山，正值春风阻往还。江作鼓鼙声浩渺，树为城障绿回环。幽花婀娜偏当眼，啼鸟交加亦解颜。使者文章工不浅，尽将模写寄柴关。
愁烟苦雨今朝是，小屋深扉野性怜。偶似鲁连能肆志，肯如刘备耻求田。贫谙亲友难过饮，病笑诗书可枕眠。欲会此心何自适，平生消长任陶甄。
悠悠行处是风波，万事万惊久琢磨。心逐世情知龃龉，身求闲伴恐蹉跎。功名自古时应少，山水输君乐最多。争得有田收迹去，比中文酒数经过。
麻衣少壮干时去，朱绂康强得老归。身世自如天下少，利名难退古来稀。更无俗事侵方寸，只与闲人话翠微。科第诸郎同日显，高门当代有光辉。
世情衮衮利名间，子有高情独闭关。万事长年抛似梦，一堂终日静于山。幽花得地无妍丑，好鸟窥人自往还。药箓棋枰俱我好，几时能共此中闲。
傍人应总笑为生，病体朝朝踏雨行。红饭白菹妻具饷，青秧绿水自催耕。止知索寞箪瓢计，岂论喧哗内素名。胜事山风吹木石，暂如韶夏管弦声。
懒听诗书散满床，鬓须垂白坐茅堂。溪山入手何时见，尘土劳心继日忙。气味向人卑可耻，风波随处险难当。羡君出处由胸臆，安稳将家水石傍。
乱崖蒸润滴嵯峨，苒苒生云雨意多。已爱破山泉漱玉，更怜垂垅麦翻波。妖红落后新篁出，老绿浓时野鸟过。还与北窗添睡思，尽抛尘上养天和。
穷谷结时雷已动，荒台看处雪犹埋。崩腾沙雳乘风下，宛转珠玑压雨来。已激山声如骇浪，更回天色似寒灰。何繇得见晴辉上，愁放昏昏睡眼开。
潦退蛟螭不可逃，溪潭清澈见秋毫。欲霜日射西山赤，渐冷天腾北极高。秀色更浓唯竹柏，孤根先动是蓬蒿。感时一抚青萍叹，马踏西风气自豪。
茅舍开扉胜事稠，况携佳客此中游。妖红落后坚松在，南涧清时野潦收。林带寒烟如水合，山含晴日似尘浮。不嫌淡薄幽人趣，欲进藜羹更少留。
击牲酾酒荐明蠲，饤果装香婢仆专。拣米作糜分糁椀，折篿为箸插芳筵。儿惊庖下添熏肉，神笑人间用纸钱。巫祝谓知来岁事，珓杯犹有暂时权。
细草疏云一径凉，纵吟闲望兴何长。僧关入竹行随意，野茹持钱得满筐。江腹远吞千壑翠，峡门高控两崖苍。乘秋更欲西山雨，一洗郊原晚稻香。
百级危梯屈曲成，栏干朱碧半空横。天垂远水秋容静，雪压群山霁色明。海燕力穷飞不到，郊园阴合坐犹清。风前有客须留醉，莫放归时月满城。
终日行山不出城，城中山势与云平。万家市井鱼盐合，千里川原彩错明。座上潮风醒酒力，晚来岩雾盖钟声。归时休得燃官烛，在处林灯夹道迎。
去年闻雁江湖边，尔时异乡望白云。今年雁南身更北，可怜送目怀居人。我生羁旅自南北，雁飞何为亦远役。浮云满天我无翼，相与因风寄消息。
秋风驾流溪水急，君帆胡为破烟入。仙人近约武夷会，汉祀山头羽旄立。群山丛丛野波绿，君缨无尘见心曲。江淹梦笔灵有余，君归何时伫盈轴。
白头老翁披败蓑，求鱼终日罩淮波。波深水阔望不绝，网目虽繁能几何。大鱼鳣鱏入渊底，小鱼魂鲵登网里。手皲足趼吁可怜，何不为网大如天。
积雪冥冥春不淹，流光骤去十之三。根拳枝折物可念，衣敝履穿吾自堪。天枢回环错寒燠，地轴开阖差朔南。乾坤密移世莫测，安得辨士能剧谈。
吴儿歈，郑女舞，彩衣姣服垂楚楚。姑苏台高春日迟，急节新声闹钟鼓。美人欢醉捧瑶爵，君王万寿长如许。吴宫四面尽山川，越兵那得到城下。
雨余池上清且满，浮萍漂漂绿蒲短。主人惜此芳意薄，移藕丁宁不辞远。南陂芙蓉少人识，叠蘂重房无俗格。托根得地今始逢，西风白露为君容。
君家井泉深百尺，上有高桐十寻碧。鳯鸟不至独何忧，蛟龙深潜莫能识。迅雷烈风来击时，地轴翻倒海水飞。正直摧伤岂天意，爨下成琴殊未迟。
中庭郤埽无余地，怜君种树还有意。重阴覆屋千尺时，徙坐读书殊可喜。似君秀骨不易攀，当援桂枝星汉间。岂能玩此便自老，尘俗纷纷聊闭关。
北林风多丹叶稀，栖乌畏月夜中飞。哀音乱发不自得，孤影履翻无所依。作巢欲高避弹射，谁道通宵不能息。山深林远去冥冥，清露寒霜损毛翼。
去岁探花烦两郎，今年逢春情更长。广文主人似知我，一首新诗能发狂。载酒可以过扬子，肩舆不嫌干辟彊。东风老去甚容易，百日醉倒我无妨。
都卢小儿歌且舞，口吹鸣笛手击鼓。日落群游尘土中，噭咷不分巴与楚。年年送腊迎春光，家家相随夜开户。嗟汝儿曹舞更歌，及尔不为如老何。
东园方树盈百株，四桐晚种皆丈余。不缘桃李斗颜色，不为琴瑟养肌肤。霜秋要成万叶子，他日与致丹山雏。野人此意真不诬，凤鸟不至吾已夫。
昨日风，今日雨，门前泥坑昨夜土。秋怀凄怆谁最多，江南秀才洛下旅。十年麻衣走南北，饥寒不比仓中鼠。悠悠暖日庇重云，举头看天不得语。
嘈嘈大风起朔方，白日不没天苍苍。洞庭彭蠡半飞洒，厚地圆天俱抑扬。鹍鹏变化不可测，风云感会生羽翼。方春杀气何时极，生物悲愁少颜色。
太山之云朝触石，清阴油油丽空碧。尘生东田禾麦槁，季女呼嗟待膏泽。北风吹空不成雨，中道无复见形迹。呜呼天高谁问天，人今相说谗风伯。
蓬莱谪仙头半白，摇摇去为江南客。长风醉送浮海航，宿雨自蜡登山屐。山海使人行易迷，君虽吏隐归何时。若攀琪树亦相忆，三鸟飞来寄消息。
满城明月中宵白，淮南唱歌如淮北。春风忽起高入云，余声却下盘阡陌。南音俚曲自相知，时复一笑情熙熙。谁道幽兰白雪好，只见独谣应独悲。
空园过霜无余绿，上有梧楸下兰菊。疏阴虽存不自蔽，残香已断谁更续。忆昔繁华今九秋，天时人事略相侔。放怀未能惊物化，烂醉聊可为君谋。
楚山春阴谁复数，朝朝出云暮暮雨。高唐恍惚信有神，晦明代谢今犹古。蜀江渺渺水东流，苦雾凄雨翻似秋。日月高悬不可遇，眼看卑湿令人愁。
大农弃田避征役，小农挈家就兵籍。良田茫茫少耕者，秋来雨止生荆棘。县官募兵有着令，募兵如率官有庆。从今无复官劝农，还逐鱼盐作亡命。
蓝田仙人采寒玉，蓝光照人莹如烛。蟾肪淬刀昆吾石，信手镌花何委曲。蒙蒙夜气清且嫮，玉缕喷香如紫雾。天明人起朝云飞，仿佛疑成此中去。
白头书生南国贤，读书万卷夜忘眠。陋巷箪瓢未曾饱，苦心独行竟谁怜。翻经遍穷十二等，陈力夐过三千年。莫笑青袍学士老，太平能颂连中弦。
老挂朝冠息故园，国人同叹仲翁贤。心惭白首恋三署，意与赤松均大年。玉树承风荣紫闼，史臣书美耀青编。他时就问朝廷策，还见公卿语邓先。
讲业儒林璧水开，望亲云下想徘徊。平原日暖歌鸰在，横陇风高听雁来。隐几郡斋闲主诺，荐羞家府乐循陔。何时乞得归宁告，对袭班衣捧庆杯。
苍龙大火明堂分，原庙离宫万乘居。五帝遗声在名颂，三公出使用安车。去思尚想多耆老，条教祇烦读旧书。复道平台弥百里，邹阳何处曳长裾。
四十宾兴七十归，清风远与古人稀。未如彭祖犹为天，颇似桐乡得所依。何路可能奔远日，此生无复待乌衣。故寻庭树丁宁诲，东望吴门涕自挥。
环城密筿旧檀栾，春笋新成几万竿。池上龙蛇惊蛰起，军中矛戟绕营看。乌啼窈窈千重碧，风过萧萧五月寒。缓带轻裘容自暇，屦綦多向此林端。
腊前芳树暑前开，笑忆周南摽有梅。玉色还如雪中见，天香不减岭头来。黄莺未识休频顾，粉蝶初逢亦自猜。应与灵芝竞三秀，碧城瑶圃隔尘埃。
禁中颇牧去临戎，属国归来敌垒空。闻道诗书今绝幕，复看天马亦从东。醉倾床酒留边月，歌倚鹍弦舞朔风。犹忆平生欢一笑，莫忘书札寄宾鸿。
萧萧归骑历崔嵬，一见尘中耳目开。授玉同为万里使，望云先识二星回。北荒鹏跃南溟去，西极马循东道来。世上应无此别远，留连彊尽手中杯。
怪来原隰满光华，不意相逢天一涯。久别班荆情未易，少留倾盖日空斜。山连木叶千峰雪，地逼龙城万里沙。深愧壮心轻远适，自嫌憔悴听悲笳。
孤城死地尚睢盱，智勇俱当竭蹶趋。贫且贱焉真耻也，壮之良者盍行乎。料无豪杰同吴反，阴有神灵助汉诛。深怪先登少瑕叔，不应时论惜蝥弧。
长廊复阁接天居，炎日清风蠧宝书。乍到似迷群玉近，餍观疑及羽陵余。俊游真与尘埃隔，逸赏空惊应接疏。石室会须归史笔，周南宁复滞君车。
黄花欲落晓霜浓，极目秦川一望中。节物还如去年好，懽游不与故人同。接䍠自恣风前落，羽檄宁妨席上通。还畏简书归未得，寄诗黄阁付征鸿。
曲岸重重植浅莎，雨余初觉长微波。水纹满屋浮清簟，风力冲阶折芰荷。境静自宜诗兴远，夜空应见月明多。从来著述希扬子，为羡幽人载酒过。
绝域逢君水暂留，举杯相属问刀头。久持汉节旄空尽，独拜穹庐死可羞。醉里岁华惊易老，愁边沟水怆分流。玉关生入知无恨，不愿张骞博望侯。
汉帝迎年十二楼，明廷朝计万诸侯。真仙降集钧天乐，云旆回翔驷玉虬。物色遥占紫气入，香烟不隔曙光浮。秘祠非为神君语，自饬衣冠渭北游。
云气卷舒东复西，月华明晦晓兼迷。正怜盛服坐假寐，何处苍蝇来误鸡。高卧山林劳梦想，出门冠带混涂泥。人间气味故易厌，岂若从容归治畦。
午日风光复晏阴，轩昂未许岁华侵。楚魂招后宜皆醉，春酝来时且献斟。高枕洞庭看鸟度，卷帘衡岳听猿吟。郢中寡和由来事，应喜新诗有嗣音。
水国冰销天欲春，山城日出景还新。可怜物色曾非土，亦复穷愁不放人。碌碌流年转车毂，悠悠生意厌风尘。草茅不必开三径，杖履何尝及四邻。
泌水衡门野老居，彤幨丹毂使君舆。固惊北海犹知备，曾谓西河尚起予。高卧穷愁述岁晚，立谈襟抱为公摅。浪传方伯中和颂，讵有虚仪讲德书。
北雁南凫不自期，异乡交臂复分飞。壮心巳折霜侵鬓，徂岁相看涙满衣。绝幕阴多逢日少，滞林行苦见人稀。子牟意绪君谙识，况乃登临远送归。
淮阳高卧彊逾时，洛水嵩峰入梦思。霖雨徒深旱岁望，白云自与帝乡期。功名摆落人间世，出处优游万乘师。坐视天民应未可，似公当就太平基。
王侯功业等山河，谢傅风流倦燮和。治第由来处穷僻，赏心曾是极酣歌。岁寒松竹孙枝在，诗罢池塘宿草多。闻道将军亦爱客，春游不问主人过。
落蘂漂香思碧莲，嫩芳成实澹晴烟。玉杯侧露参差重，麟趾模金约略圆。撷秀乍闻回急桨，荐新还许备加笾。涉江不限刍荛往，志服深希百疾蠲。
水衡钱朽太仓陈，均逸于藩布上仁。期月政声归卧理，旧邦风物变车邻。怀章昔别江湖永，辞剧由来意气真。召伯甘棠大山赋，去思留得与邦人。
华阁昭回云汉间，侍臣高选奉清闲。曹刘共许同时贵，楚粤初看报政还。邂逅相逢惊远别，从君一笑发愁颜。莫教铙鼓催行色，更益春风雨鬓斑。
小砌圆阴覆暝霞，曲轩疏牖称相遮。已成嘉实诚无用，未遇知音勿遽嗟。得地岂须矜露井，随流方共笑枯槎。明年冠者成春服，重看纷纷满树花。
仙山不记鳯鸣时，碧筿空含玉润姿。海外虽传有嶰谷，人间似未悟孙枚。道家正贵知音少，野处还于静节宜。千岁重寻乐毅传，悠悠更觉使心悲。
御苑初晴暖景微，侍臣还许宴春辉。鸣禽试羽交交啭，落叶迎风冉冉飞。执法在前容款曲，大官先置尽膏肥。和平自是欢娱日，未醉春醪未可归。
早闻幽谷未曾窥，翠壁清泉入梦思。到眼惜无名手画，醒心欣得醉翁诗。种花旧比甘棠树，刻石今成岘首碑。使我一麾从此逝，胜游当不减君时。
深居忽忽春空过，积雨潇潇夏欲交。近砌梧桐新有荫，衔泥燕子总成巢。此邦卑湿酒长醉，随事文章亦解嘲。心远地偏人迹绝，漫劳三迳数诛茅。
都城一别远相望，楚水秦山各异方。毎颂中和传四子，重闻京兆得三王。执经误接金华袐，卧阁惊看鬓色苍。逃暑肯为千日饮，能无歌舞荐清觞。
朝光初上九门开，贝阙珠宫白玉台。真有烛龙浮渤澥，却占云气认蓬莱。斗回暖景开鸣鹤，稍借新芳入早梅。更觉年华无限赏，履綦重叠绕苍苔。
龙池柳色锁春烟，故国风光此地偏。高下楼台浑浸水，往来车马自随船。举杯醉舞时相属，倚瑟悲歌忽怆然。安敢为文敌金谷，误烦求友赋新篇。
蓬蒿一亩亦蘧庐，终岁纷纷三徙居。客耳欣沾颍川水，儿谣积厌武昌鱼。宁知代舍悲长铗，忽幸侯门埽敝裾。虽信师金讥数昧，未甘莱子勤捐书。
虎符龙节镇方州，天禄先生尚黑头。南纪山川殊壮丽，高阳宾客故风流。沈碑几处书遗爱，非土他时恨倚楼。想咏五君夸屡荐，为凭三鸟寄绸缪。
将女随郎过渭城，正如前曰武陵行。当时底事伤离别，今日安知隔死生。渺渺平波侵汉苑，累累高冢厌秦京。登临感慨寻常事，何况衰年父子情。
暂辞金鼎拥朱旛，注意虽殊体貌存。摆落功名如脱屣，招携宾客许游藩。东人愁咏鸿遵渚，北海欣看酒满樽。无以公归君幸识，鳯池深隔九重阍。
闭门高枕避春霖，眼见群芳稍见侵。独醒不如终日醉，暂晴那似断年阴。老惊岁月都无用，兴在江湖特更深。正想青枫千里外，草长波阔乱愁心。
楚山终日雨霏霏，寥落村花入眼稀。可惜东风变酒味，无端宿霭破春晖。屈原渔父谁清浊，御叔臧孙交是非。倒著接䍠惊道路，悠悠判与世相违。
琅琊山侧白云溪，石壁何年李监题。翰墨一时称妙绝，尘埃数字尚端倪。惊看龙虎潜光彩，恨使莓苔损角圭。大叫发狂心未足，竹林幽赏负招携。
孤城西北起高楼，天半昆仑入寸眸。碧树参差见平圃，屯云重叠辨轩丘。百年礼乐逢休运，千里江山极胜游。那似鲍昭空写恨，不为王粲独销忧。
红颜翠髪夺春辉，繁手哀弦逐羽卮。正使千觞无复醉，谁令中曲不胜悲。留连起舞惊残夜，仿写遗音入怨诗。我识东山安石意，沾襟应自属桓伊。
尚平故有五山期，独许迎年太液池。贝阙碧城相绚烂，石林琪树共参差。玉杯醽好经时醉，冰簟风多尽日棋。正想火龙劳陟降，更烦佳句寄相思。
琳馆经春瑞气浮，当时曾约相车游。仙花又向庭中落，宫水还萦苑外流。云路空思攀去鹤，沙堤犹忆问行牛。明年三月芳菲在，须把兰亭褉事修。
繁阴欲闭凯风来，一埽穷荒万里开。日色葱昽浮渤澥，云容舒卷映蓬莱。旅情更觉光华远，暖意何妨节物催。醉眼却思山雪好，腊前容可当新梅。
江边腊破东风起，舍侧栽花绕四邻。要似桃源堪避世，会令桂树默留人。即看红叶娟娟秀，豫想喧蜂处处新。庾宅荒凉宋亭古，应须大占郢中春。
劲风萧飒结冲波，飞雪奔腾万里过。亦未妨人洛阳卧，还闻有客郢中歌。壮心可念哀鸿远，正色遥怜翠竹多。会卜豊年慰羁旅，敢辞荒迳重张罗。
朔风千里动高帘，雷起龙山昼拥檐。属国请缨谋巳拙，屠苏浇酒岁空添。翦幡春事宜人日，破鉴归期见玉蟾。聊欲为君留薄具，𤐣蠡床酒水精盐。
正惜蟾蜍沈夕霭，忽传钟鼓送秋晴。浮云四卷无余迹，斜汉西流亦自明。危槛钩帘吟独久，薄帷高枕梦逾清。幽兰佳菊漙新露，的历珠华满翠茎。
綘阙迎年侯执期，羽衣通夕侍严祠。神光映月开璇室，香雾含风拂桂旗。路绕城南天最近，地非人境日偏迟。还闻增授无穷䇲，驰奏中宸对受厘。
葱葱气象瞻峣阙，肃肃行装造近畿。钧奏昔年曾梦到，玉关今日是生归。茂林病久迷朝序，宣室人疏慑帝晖。簪履未忘恩再造，不然何路谒彤闱。
五月齐侯报政时，衮章英节照西畿。昔看高雁冥冥去，今喜长魂婉婉归。诏使相望拥冠盖，都人倾倒迟光晖。师臣固有三公拜，岂独优游奉讲闱。
回车欲度幕南庭，此地那知眼界清。老觉鬓毛俱种种，醉看风物尽冥冥。平时恸哭休论事，远别悲歌更忍听。且共春风同入塞，忆君时计短长亭。
许浑诗后三百年，长啸空堂览旧篇。落日孤城曾不改，曲池高榭复依然。尘埃暂憩道路客，文雅相追今昔贤。鱼跃鸢飞殊有意，卜居仍欲近湖边。
倾盖相亲成白头，离怀终日敌三秋。可怜鸡黍虚朋好，应用弦歌乱旅愁。太史成书自留滞，石城通信已沈浮。王孙可恨山中久，旧令曾为褒德侯。
从吏相望千里余，蓬蒿无以避空虚。岂惟论议沈时俗，更觉精神耗簿书。惭愧故人存雅素，殷勤佳句慰离居。周南会是弦歌地，莫忘寻盟一起予。
昭回云汉丽清秋，曾看星槎历斗牛。归去还为竹林会，相望宁减赤松游。达人轩冕都如梦，尘世功名不自谋。闻道东山多逸赏，从君欲具五湖舟。
冯公白首敞长裾，莱子斑衣乐有余。金马门前歌避世，水精宫里奉安舆。万重岩岫高藏日，百丈溪前俯见鱼。去去春风称行乐，京尘回首忆离居。
勾吴半在海山中，闻道驱车更向东。旧治空传汉都尉，遗民无复楚诸熊。文章老去轻时辈，势利恬来付觉雄。卧理便应长闭阁，一方还见古人风。
婉婉柔条万虺蟠，累累佳实紫金寒。甘泉渗液秋香重，瑞露凝膏晓色干。鲛室珠盘惊不定，蓬莱金体恨微酸。贵人宁借凉州牧，暂负衡门报一餐。
关东少年西入都，诸老先生惊不如。射策遂为天下选，限年郤就里中居。豫章固起秋毫末，千里方从跬步初。会见高明成伟器，不忧綘灌毁新书。
汉与匈奴如弟兄，犹传敌骑向边城。数烦卿士亲持节，始恨儒生妄请缨。形势倒悬方舛逆，计谋无益是纵横。古来贤哲多屠钓，公试咨询策太平。
脊令原隰晓霜清，季子嗟行不自宁。归梦时环北斗极，相辉犹隔太微星。源流淮水占何远，羽翼西山药最灵。接武禁严多故事，共看兰玉出阶庭。
至日应添一线长，汉仪忆奉万年觞。鸣珂列炬随丞相，长剑高冠满未央。法从此时瞻玉座，侍臣独许近清光。𬨎轩今出荒山外，厌见尘沙万里黄。
殊方喜及固阴消，积雪层冰意亦聊。就日稍欣南极永，观云尚恨帝乡遥。闭关自信天心复，吹律应知玉琯调。留滞能无越乡恋，甘泉受计万神朝。
玉帛雍容万国来，帝城如斗挹春回。旗常影乱三辰象，钟鼓声喧百里雷。北极正临丹鳯扆，南山遥入万年杯。诸神受计明堂定，留滞江滨志已摧。
修竹高松无俗尘，全然不似近城𬮱。黄冠习静多藏客，野鸟忘机郤傍人。高阁切云衔落日，广庭霏雨湿清珉。北窗固有逍遥地，来读离骚戴角巾。
汲黯廉平汉主知，淮阳移病苦情羸。偃藩政事应无及，伏阁精神定未衰。天欲期人身必乏，帝疑飞将数多奇。何当半夜开宣室，独使雍容对受厘。
少陵诗笔捷悬河，乱后流传简策讹。乐自戴公全废坏，书从鲁壁幸增多。斯文未丧微而显，吾道犹存啸也歌。病肺悲愁情自失，苦吟时复望江沱。
周城百雉拥中军，阿阁三间丽白云。燕雀总知依盛德，山河相与助雄文。轻裘缓带居多暇，旨酒嘉肴客易醺。还识魏牟怀北醺，正逢长日扇南熏。
红芳过尽绿阴多，索寞无如长日何。午影迟留成蕴暑，熏风飘荡作清和。梦余欲验松生腹，棋罢真知斧烂柯。还想高吟酬美景，讼庭岑寂长青莎。
上府爱才天下闻，两君素出将军门。欲正大冶慰民望，豫排寒风作春温。不烦束缊资游说，聊复游贤报国恩。自笑野人卧穷巷，负暄方拟献天阍。
谈笑从容宫漏稀，高轩去尽掩重屝。风含玉宇霜威劲，月上疏窗烛影微。周卫相望諠夕警，炉香不断护朝衣。尘躯更觉仙山峻，旅梦端从江海归。
半夜北风天反寒，倒衣惊问紫宸班。云容不辨阴晴际，月色犹迷爽晦间。独喜鸣鸡应钟漏，正怜残梦识江山。濯缨簪笔初无补，空愧纷纷数往还。
少壮去人如水流，似君那作待祠侯。高谈毎及功名际，出守真寛圣主忧。麾下百城包海岱，道旁千骑拥貔貅。家声时论俱辉赫，世将宁为好畤羞。
灵光芜灭泮宫平，三百年中独此亭。无复乔林见连理，尚传高栋出穷溟。疏帘清簟宜炎日，菀柳长梧半广庭。卧向汶篁惭蓟植，燕山都欲负刋铭。
黄门献赋接群贤，上国知名独累年。不谓招徕从隗始，至今惭愧在卢前。簿书几废三余学，绳墨空勤一割铅。还喜迁乔友声近，高山流水入清弦。
离肠易感岁华催，更席龙沙望紫台。持节不眠宵自永，听笳无事泪空摧。扁舟何处山阴雪，驿使他年岭上梅。欲寄一书愁已乱，天边应候客星回。
载驱冬岁极河源，状奏今朝款帝阍。目断白云浮魏阙，心先飞骑向中原。揣摩讵试衡人术，感激空衔国士恩。犹使匈奴戴黄屋，南归惭吊陆公魂。
月缺雪残云乱飞，千灯相照续长辉。寒欺短夜禁杯酒，春入东风试舞衣。老惜佳辰经岁得，醉惊陈迹出门非。渔阳鼓节尤悲壮，知我新从万里飞。
东风万木竞纷华，天下无双独此花。那有灵霙凌暖日，不为琪树隔流沙。祠城寂寂春空老，江雨冥冥日易斜。仙品国香俱绝妙，少倾高兴尽流霞。
淮海由来草木夭，春工殊复自娇娆。始知隋苑多佳丽，未觉吴宫久寂寥。冰雪肌肤明绰约，云霞衣服润飘萧。一枝漫取堪谁赠，老去风情不自聊。
树色禽声相与闲，吾庐仍共一枝安。浮云蔽日绵绵雨，积水婴城惨惨寒。还恐百芳从此歇，不知后土几时干。闭关高枕交游绝，一梦江湖意绪寛。
翠条红蘂映贫家，笑倚熏风拂露华。重疉火云烧落日，浅深金鼎矗丹砂。多情强自含春恨，不语那能学馆娃。但寄一枝共醉赏，试将颜色比裙纱。
城西陵谷几推移，仍有中亭玉树枝。从政真同傲吏隐，赏心能与古人期。诛茅改筑成芳榭，引水交流涨曲池。闻道小山多丽句，还因春草梦新诗。
屋边高树绿云阴，堂下清池碧玉深。卧想溪山迷远近，梦为鱼鸟或飞沉。治逢平日如无事，老觉衰容稍见侵。聊取南华寄齐物，不为东武极悲吟。
急雨连宵昼不收，草堂晨起似新秋。山歌倚瑟清无赖，野馔随樽特自优。追古最宜真浑沌，旁骚仍有畔牟愁。纶巾搭脑醒还醉，得此尧民已甚休。
汝颍相从弥十年，江楼今日迟归船。自惊物役还如昔，但觉诗情更爽然。寥落莺花千骑里，苍茫烟雨万山前。未知后会仍何地，彊醉春风酒似泉。
夕光郤射戍楼红，野色遥瞻百里中。玉帐坐休铃下卫，春衣行试舞雩风。招携直许威仪略，戏笑深矜意气融。流水高山俱在眼，知公令望共无穷。
薄云疏雨湿风枝，衡岳猿啼忆此时。回首那无万里感，向人时作一声悲。钟仪故有南冠恨，荘舄犹多旧国思。车马纷纷九域客，路傍翻笑断肠为。
山下回溪溪上峰，清辉相映几千重。游鱼出没穿青荇，断𬟽蜿蜒奔白龙。尽日浮云横暗谷，有时喧鸟语高松。欲忘旅思行行远，无奈春愁处处浓。
绿杨芳草旧无蹊，竹坞花源敌剡溪。水影时翻高槛动，天形略抱曲城低。逢迎野兴鸥双下，点缀春愁莺乱啼。宿雨楚山云正满，高楼莫上使人迷。
南极微阳中夜新，碧池风物晓来春。鼓鼙似动鱼龙伏，旌旆不惊鸥鹭驯。东阁于今待贤士，西曹不意吐车茵。博阳气度平津学，虽贱犹堪颂得人。
三科妙选汉台臣，君去分符牧远人。富贵须为千骑长，中和好布万家春。山川阳羡由来胜，谣俗延陵自古淳。曾是倦游覉旅地，送行增羡两朱轮。
金马宿儒当世贤，著书天禄自忘年。中和屡以乐职用，九次方为耆老迁。何恨一回仍出守，会须千室看鸣弦。祗因闭阁江湖上，正想遥心象魏前。
始上蓬邱肃羽仪，旧更台省著清规。怀章又下芙蓉阙，候骑先瞻鸟隼旗。楚泽潦收腾驾远，广陵涛起渡江迟。吴中事事皆奇胜，还见风流太守诗。
笑持符印下瀛州，真得千岩万壑游。父老为郎无自苦，鉴中行乐不知秋。居人旧俗多姚姒，幕府连城半斗牛。太守会兼四千石，玺书宁复久淹留。
倦簪华笔直承明，自请分符江外行。真得蓬莱为治所，径从云汉濯尘缨。山游访古穷书穴，春事劭农见象耕。若向鉴中望明月，会吟还肯寄新声。
锦帐郎官锦里贤，皂衣休直彩衣还。怀章过邸惊群吏，建节乘春感旧关。道侧壶浆积遗爱，里中牛酒庆承颜。朝廷孝治君先布，更听传歌太学间。
赵北燕南如掌平，定知台选寄长城。雅歌不废军中乐，缓带能令塞外清。倾盖由来欣意气，着鞭从此想功名。灞池送目邯郸道，倚瑟空多惜别声。
江南太守水斋居，残雪层冰正满渠。忽忆山阴乘兴往，可怜心抱向人摅。放歌浩荡惊狂客，换酒从容解佩鱼。四座欢衷两倾倒，归鞍欲犯夕钟初。
通塞由来自有期，奏书未上莫嗟咨。锥藏勉后三千客，舌在须强百万师。固有青云堪自致，暂虚丹桂不为迟。如今相府闻名甚，应以雄文荐赤墀。
清川如带屡回环，信宿犹居百里间。敢恨淹留同桂渚，正怜风雨似梁山。月残虚魄无由共，云映高楼不可攀。郤怪梦中翻识路，化为蝴蝶一飞还。
疉鼓鸣笳太守船，都人倾注似登仙。旧游俯仰成陈迹，离思纷纭绕别弦。愁目青枫空自极，素书双鲤不忘传。恐君未得江湖乐，追诏方将急用贤。
汉设重关斥塞垣，诏移飞将护秋屯。胡人无复窥南牧，燕客时应祭北门。清酒肥牛宴长日，轻车精骑猎平原。少年真得军中乐，况复诗书盛讨论。
江汉相思山万里，君家少室定西东。年华过去如流水，心事差池似老翁。一世共争蜗角上，微生多付酒杯中。穷途何必多垂涕，吾更冥冥笑阮公。
昔借君家杜甫集，无端卧疾不曾编。近从霅上吴员外，复得遗文数百篇。夫子删诗吾岂敢，古人同疾意相怜。新书不惜传将去，怅望秦城北斗边。
诛茅负郭楚人居，泌水衡门自有余。数困米盐希辟谷，素轻农圃重捐书。绝粮尼父期先进，画卦羲皇序古初。千世风流尚在眼，百年贫病不欺予。
贾谊求为典属国，终军愿得使匈奴。和亲不及当时策，慷慨犹为大丈夫。百年强敌轻中国，一世奇功悲腐儒。闻道边民尚严警，异时回首恨江湖。
雨中无复故人居，寂寞闭门三日余。郤信袁安似有道，未知原宪定何如。浮云极目无由卷，积藓侵阶不易除。正赖高眠堪自遣，时时纷乱满床书。
谁信专城千骑居，空斋图籍两三厨。销忧尽付鸱夷酒，乘兴兼忘阮籍涂。爱客谁先魏公子，长贫郤爱范莱芜。归轩仍有东门饯，显父还须至百壶。
南上湘潭谁记初，北还宣室受厘余。共怜贾傅才无敌，真作扬雄老著书。调笑群驺饥欲死，去来千骑乐何如。洞庭木下鲈鱼熟，三叹新诗重起予。
明府功名期壮年，滞留中路鬓成斑。岂知汲黯轻为郡，真为刘伶善闭关。归梦未尝离帝所，谪仙宁久混人间。会看使者持三节，缓带轻裘且自闲。
吾丘不乐直承明，固请分符关外行。赐册最荣批鳯尾，离群独恨出龙城。壮谋欲负腰间组，愁思空摇塞外旌。尘土满衫头半白，一闻班马不胜情。
晚云蒸雨泻惊湍，积水浮城五月寒。卑湿向人如楚泽，风尘回首忆长安。岁华徂暑参差尽，旅馆怀归去就难。自昔梁山有遗操，试凭繁手一清弹。
三岁重过二华间，衰年弥觉厌尘喧。自知碌碌初无补，正是纷纷不惮烦。江壁向来忧郑客，鼎湖今日望轩辕。修门渐近翻鸣咽，满面风埃涕泪痕。
归鞍蹀躞弄轻尘，满眼韶光破宿云。去国几愁歌白纻，上天真喜望缇群。华林雪尽莺先啭，广陌风多草竞熏。我欲还家千日饮，益须酿酒张吾军。
眼暗头昏逾十旬，涔涔终岁发华新。幽如羑里迷天路，醉似中山与鬼邻。闭阁郤怜廷掾力，废书弥信道家淳。修门已后君无恙，试枉招魂慰满身。
江外三峰倚碧天，古来相续几神仙。自无飞骨何由到，赖有新诗尚许传。饵术始知堪度世，听松真得自忘年。会驱鸡犬从君隐，与择华阳数亩田。
前岁登城日几回，去年犹记隔辰来。老侵筋力铢铢减，慵坏心情寸寸灰。幸有风光相挽引，那无宾友共追陪。北台好在中秋月，便是重阳菊蘂开。
休汝曾更月旦评，几年漂泊倦尘冥。神峰好在岩岩石，符采依然两两星。天禄自嫌书尚白，绛帷犹喜眼犹青。召南风什知多少，一一亲弦更许听。
舍南舍北柳阴阴，竟日啼莺不自禁。羁旅可怜还择木，间关似欲向知音。鴂𫛸无事催芳草，燕雀相喧守旧林。幽独闭门惊岁晚，固烦求友慰愁心。
城南风物似江湖，卜筑尤宜近水隅。俗薄容垂真钓否，庭闲得种此君无。关身调度惟存剑，适意图书略满厨。心远地偏俱可喜，免逢甲马与尘涂。
虞书纪典上稽唐，鲁史传经近属商。刻玉春山瞻气象，积星东壁聚钩芒。朝思膏饫懽情洽，天令中和尽刻长。虽引客卿讥子墨，翰林还许望清光。
世路相逢难自期，江城三岁想琼枝。宁知邂逅驱千骑，亦复东南寄一麾。把酒聊同醉乡乐，看花欲后麦秋时。旧都红药犹堪赏，不负风流谢客诗。
承明持槖倦徂年，自陕分符得近关。人物风流二南后，山河形势两周间。莫嗟落魄书犹白，共许优游鬓未斑。数醉申湖好风月，传车行且趣君还。
弃捐不预朝廷议，落莫真成老秃翁。放眼能寛蜀郡礼，高贤信有古人风。都门倏忽三年别，樽酒淹留一笑同。还有野歌随拙舞，肯教庭炬彻明红。
禁垣清切近云霓，楚客逢秋意亦悲。拙学由来玄尚白，敝裘何意素成缁。解嘲郤笑朱丹毂，迕俗兼惩百一诗。短景正须棋玩岁，薄寒宁厌酒盈卮。
池水无波清照心，庭柯交让绿成阴。游鱼自与江湖阔，翔鸟不期山谷深。身外悠悠日复夜，世间扰扰古犹今。寄愁天上从吾乐，高卧聊为招隐吟。
辟疆园圃厌城𬮱，闻道池台事事新。自置一樽消永日，别留槃石待幽人。雨添草色迷三径，风散花香入四邻。亦欲肩舆乘兴去，主人何必旧相亲。
华髪星郎七十余，碧山遥访羽人居。白石不为天上药，淮南欲试枕中书。长缨自濯沧浪水，高盖仍瞻驷马车。福地神仙应易致，几时南岳侯乘舆。
四照繁英拂槛开，九重芝盖赏春来。卿云共和光华旦，瑞雾偏凝沆瀣杯。池藻跃鱼波淡荡，林光倾日景徘徊。淮阳闭阁头今白，梦达钧天惜未陪。
微霜欲堕木叶脱，积潦已收天宇清。皎皎日华映林莽，潇潇风色闭柴荆。正怜戎马秋防塞，何处悲笳暮绕城。回首浮云满西北，七哀还见古人情。
五柳先生厌俗纷，拂衣归去卧江滨。松菊还同昔人好，山川复似向时新。瀑泉飞雪千岩晚，仙杏蒸霞万树春。亦欲扁舟乘兴往，沧浪借取濯埃尘。
冯公郎隐髪苍苍，拨弃尘烦得醉乡。富贵两行安用圣，沧浪独醒讵非狂。顾惭宿酿能千日，远愧深衷颂短章。当就天公借北斗，更倾东海益君觞。
肃承朝命谒穹庐，郤卧空床涕满裾。不敢复论天下事，更能重读箧中书。男儿战死自无恨，国势倒悬谁为摅。我本不来人强我，百年空使愧相如。
阴阴老树连村路，羃羃轻烟过雨天。长爱禽声能永日，似于莺友欲忘年。朱缨紫椹看齐熟，深巷荒城得屡迁。朗咏谢公池上作，勿惊春物变熏弦。
桂酒椒盘共发春，山川虽旧物华新。仲尼鲁史王正月，泰帝河图岁甲寅。玉殿耸闻斟白兽，火城想见接清尘。应怜二使星安在，北斗杓端析木津。
韦杜胜游谁可寻，相君旧隐对云岑。水渠婉转蛟蛇活，霜竹参差孔翠深。故老能言卧龙地，儿童不用满籯金。郡斋殊负青山郭，空挹芳樽慰客心。
南极阳生天地新，高楼气色已含春。得无鸿雁翻归翼，应有龙蛇动蛰鳞。亦复书云占楚歳，不辞为寿引湘醇。甘泉从祀虽能赋，怅望钩陈拥北辰。
长至须臾二月来，朔云零雨未尝开。阴藏昼景长绣线，寒夺阳和潜律灰。宿翼困冰多后雁，暗香漂水惜残梅。撩晴召暖无他术，安得凉风一夜回。
苏子佯狂不自疑，汉庭籍甚莫言非。放歌金马居常醉，穷老沧洲不更归。浮世功名均梦寐，平生翰墨独光辉。壁间数字龙蛇动，神物通神亦恐飞。
腊去春归意可怜，久为羁客海西偏。温风泛泛生卮酒，和气融融媚管弦。剪彩直为儿女戏，土牛向自国家传。事情争爱新翻掷，还道今年胜去年。
蓬莱佳气旧无时，春物迎新特更宜。燕识玉箱来自早，漏随宫线报还迟。沟声破冻才通苑，酒力含风易满卮。蓬鬓不堪双彩胜，懒随君向习家池。
寂寞三年倦一飞，知音不限向来希。虽然主簿非高士，犹喜分曹近太微。吏部铨中超俗状，京官班首望天威。汉儒多有司空掾，努力新书更发挥。
武夷曾孙尘外仙，手携桂枝归故山。夸乡始信一经是，衣锦不须三组还。蓬莱观书聊复尔，枳棘栖鸾殊未然。野人放荡辱先进，惭愧竹林诸阮间。
金华劝讲愧通经，铜虎分忧强请行。千骑亦知翁子贵，一麾谁觉仲容轻。西宾落莫空遗俗，北斗阑干有旧城。欲作过秦无与语，故人高论忆盱衡。
汗血龙文千里驹，长楸未试跼庭隅。一麾几老诸侯相，五日初还建礼趋。独得鳯毛惊众目，相望花萼照亨衢。白头漫感悲秋赋，自笑妨贤此禁涂。
宝轴牙签三万余，中园华宇荫清渠。风流复见郊居赋，荣观归乘使者车。俯仰江山乐无有，优游文籍昔谁如。何当去此从君语，尽得平生未见书。
苏侠遗懽小洞庭，高堂殊恨曲池平。山川满目仍非昔，鱼鸟依人自不惊。琐细幽花相妩媚，回环流水共澄清。秋风初足江湖意，不作鲈莼万里情。
君向江湖领一麾，亲欢自与宿心期。腰间紫绶新光彩，都内青钱厚宠私。厩吏莫催乘传去，诏恩方许戌瓜时。碧澜堂上青山下，烂醉寻春亦未迟。
仙子分根白鹿檀，定知高峭出岩端。浓云借色曾无变，初日移阴渐可观。风外共成苍鹤舞，夜深齐作翠幢看。人今俟尔为梁栋，慎勿轮囷取自安。
七月荆人亦具裘，朔风飒飒动昭丘。巫峡出云杳无定，洞庭飞月绝堪愁。长歌濯足沧浪水，回首开襟西北楼。宇宙歊蒸暂潇洒，小山青桂与淹留。
玉殿鸣鞘辟寝闱，银台归骑蹀霜蹄。楼光已映朝霞动，树色犹衔宿霭迷。身贵承明翻厌直，岁穷樽酒幸招携。太常几日休斋禁，亦欲从公醉似泥。
芜城此地远人寰，尽借江南万疉山。水汽横浮飞鸟外，岚光平堕酒杯间。主人寄赏来何暮，游子销忧醉不还。无限秋风桂枝老，淮王先去可能攀。
背城历历才十里，经岁悠悠能一来。可惜薄书捐白日，强从宾客宴平台。暮云自与千山合，醉眼时令万宇开。老子谁怜兴不浅，黄花欲落更添杯。
开远故城长乐坡，三年从此送君过。宦游不道相逢少，愁病何堪惨别多。强敌犹知奉威信，巴童莫忘习中和。庙堂应趋缁衣拜，少缓离亭白玉珂。
凉月破云涵碧霄，暂怜庭宇断尘嚣。露翻高树光明灭，风度疏篁影动摇。惊鹊似投人处息，暗虫如恨歳华凋。短歌薄酒清辉里，百感先秋不自聊。
泥涂后土未曾干，骑马相过行路难。卧听鸡鸣知景晦，起逢花谢惜春残。银台幸阕连宵直，樽酒能谋尽日懽。红药苍苔虽寂寞，多情肯作旧游看。
长夏淮天郤似秋，居人未解白貂裘。云起岱山时涨雨，风迎沧海欲横流。日边渇问长安使，天际频瞻贾客舟。自是七哀宜写望，不关非土故登楼。
华清宫殿映春晖，未醉三晡莫遽归。人事废兴犹可记，风光流转不相违。歌临灞岸朱弦脆，走度章台汗马肥。自是秦川贵公子，城隅相望不能飞。
吴墟秦烬灭遗踪，谁见千岩锁梵宫。化出楼台双树外，密移天地一壶中。石形虎踞森相向，剑气龙盘冷射空。羁宦无由蜡山屐，因君诗句梦江束。
鳌翻溟涨折灵山，漂落尘区莽眇间。自有神仙护真境，故令林木断人寰。碧城万玉重重合，琪树三株寂寂间。安得长风破高浪，拂衣东去一跻攀。
天台赋后世多贤，复在君家雁荡篇。气逸还令人耸动，境幽初许俗流传。万峰林立浮云外，一径梯横绝海边。闻道归艎从此逝，秋风招隐特依然。
勾稽严密不通宾，因见楸花忆去春。当日同僚尝把酒，于今邑子远思人。临安草木皆蒙锦，金谷池塘各斗茵。自笑痴儿了公事，经年不识酒沾唇。
天涯毕昴隔烟尘，风雪梁山忆侍亲。行记简书聊接淅，去怀印绶正逢春。评依月旦情增恋，诗感兰陔意重陈。先向沙堤侯归骑，郤瞻霖雨作伊晨。
高阁遥依日月光，苍苔重疉紫微芳。蝉声已觉迎秋急，云物还惊过午凉。独往山林非复昔，梦为鱼鸟不能忘。芝泥封诏鸡栖树，半落宫槐满地黄。
斗城烟雾隔金銮，日破轻阴玉滴寒。捷笔补天凌造化，高文惊世涌波澜。梦成白鳯飞鸣远，功就丹梯步武寛。回首蓬莱笑清浅，春风前后发芝兰。
不嫌腊过催人老，直恐春归恼客愁。柳眼梅心俱次苐，云容雪意与淹留。岁穷楚俗依稀古，冰解巴江汹涌流。遣兴长须一樽酒，呼儿径典敝貂裘。
一岁还随一岁来，立春人日竞相催。细细谷风能破冻，熙熙习俗似登台。初阳弄色明高柳，残雪留寒伴落梅。淮北风光元自好，壮心摧谢不胜哀。
朝罢章台日几竿，遥闻走马试雕鞍。春风自发游人意，宿雪偏留下省寒。坐久独知宫漏永，诗成谁尽玉堂懽。会须一办如泥醉，从笑归来笔向干。
白髪衰翁双涕零，曾随诸将战咸平。一捐左衽迷归路，郤问中华似隔生。思报汉恩身已朽，耻埋胡壤死无名。今朝纵观非他意，得见官仪眼自明。
西州判袂忽三年，梦想城南尺五天。谢病归来真老矣，伤春刻意益茫然。受降塞外威名远，足食关中寄注专。北顾邯郸复临灞，更能一醉促哀弦。
重冈斗上半浮云，行绕芳丛日已曛。蒙顶川原眼中见，扬州歌吹竹西闻。梵王重壁台先毁，古佛双林火亦焚。会看旃檀重满地，莫悲糜鹿向成群。
主人朝隐望谁先，卜筑城南地复偏。服食早知仁者寿，退休前惜大夫贤。封千户比苍苍竹，亩一钟金上上田。从此去天才尺五，几时鸡犬亦登仙。
丹鳯何年此地栖，苍山流水入岩扉。主人早逐长离去，邑子先期驷马归。修竹万竿终岁碧，蹲鸱千亩入秋肥。已闻父老酾牛酒，会看夸乡画锦衣。
未曾相见已相知，自许闻弦可识微。毎信白头于义得，岂将青眼向君违。坳堂仍滞三年蛰，寥廓方看万里飞。谁谓夜光投道路，莫因长铗起思归。
寒波略傍曲城流，彩鹢遥兼翠盖浮。努力济川天下望，暂时乘兴鉴中游。蓬莱清浅迷沧海，河汉昭回隔斗牛。君看龙门盛宾客，世间还自有仙舟。
锦车西去水东流，汉节何年送解忧。独上青山自惆怅，强歌黄鹄少淹留。遗踪不逐哀笳断，丽句空增北渚愁。君念平城三十万，谋臣奇计已堪羞。
和亲虽复用诸儒，圣德由来北服胡。天子今成大父行，匈奴自号儿单于。女真守燎羯圉马，渤海西道奚前驱。塞外始知汉使贵，留犁挠酒直区区。
珠宫银阙閟金銮，独得清辉尽夕看。冷夺雪霜深刺骨，莹分毫髪凛冲冠。通中梦觉炉香断，方底封余玉滴干。佳句冠传天上景，世人空仰白云端。
雪霁春容满旧都，寻春写鞚杜城隅。冰消流水相萦带，日出南山半有无。往事废兴悲故老，扁舟沿溯想江湖。路人应笑山公醉，此兴由来属我徒。
冠盖如云笑别时，亦知陈迹易伤悲。归来未似钟山醉，零落多于邺下诗。人事可怜驹过隙，秋风几许鬓成丝。何须更听山阳笛，欲近西州涕自垂。
雨余风露似清秋，灯烛愔愔十二楼。高枕江湖时独往，卷帘河汉正西流。人间浪逐颠冥客，物外初知汗漫游。拂露却趋青阁路，蓬莱回顾五云浮。
空楼百尺江之浒，醉上凭轩怀故土。数鸿秋入衡阳云，一帆暮过潇湘雨。庾客伤心欲断弦，文通别泪空横柱。旧山几亩林泉乡，安得归兮事农圃。
朝摘桃花红破萼，暮摘李花繁满枝。客心浩荡东风急，把酒看春能几时。舞衣未放哀弦阕，𫛴䳏欲鸣花影绝。将军白首不功名，霸陵千古流青血。
小庭追凉月生衣，红蕖静对丹桂枝。凌波亭亭仙佩冷，弄香袅袅香风吹。百忧身世得一笑，二妙风流此一时。阑干独夜发深省，凭诗寄与心相知。
十里烟郊昼景和，春闲流水渌生波。楼前人意望无尽，柳上风光来最多。雨歇陇云犹漭瀁，草薫村燕自经过。匆匆归路迎残照，尚得桑间驻玉珂。
游云销尽月当空，危坐西轩快水风。往恨忽从中夜起，赏心难与故人同。鼠惊琴匣闻余响，萤度莲塘见乱红。星薄漏稀犹不寐，寒声通夕战疏桐。
莎阶切切思寒螀，爽籁泠然露气凉。半夜云高蟾喷晕，一秋风紧桂飘香。鸟惊危树栖无定，人倚空楼望更长。遥忆洞庭南去客，叶翻波急驻归艎。
塘梢黯黯夕云低，苍莽荒原望四迷。海日光寒衔岛树，江潮声暴压城鼙。乔林风劲横雕眼，浅草霜干快马蹄。战血未收边戍苦，玉龙谁为一提携。
泬寥爽澈游氛收，淡河如扫凝不流。影过远水雁侵月，目断故乡人倚楼。黄叶半林霜送晓，悲笳一曲风横秋。江南几载未归客，灯寂帐寒心正愁。
寒日征骖懒复回，经宵仍喜驻岩隈。径盘幽迹遥知鹿，林逗清香定有梅。晓影痩猿窥涧溜，夜声肥栗托炉灰。我心非动我非静，白足禅僧无妄猜。
轩然独到碧峰头，万里青霄入寸眸。日夜松声如雨急，古今山色与云浮。废朝风物依依在，客路江波滚滚流。汉辇已沉江树老，天涯寂寞下归舟。
行子征骖去易迷，故乡回首在天涯。春心南陌风光远，晓梦西楼月影迟。沈客带寛无奈痩，阮生车断不胜悲。花狂蝶乱家园晚，何事东归竟未期。
夜冲江浦始停舟，天际萧骚急雨收。枕上月华清到晓，簟间风意冷如秋。一溪碧水怀归意，九陌红尘倦旅游。待得星稀城角断，旧酲消尽起新愁。
虹蜺赫奕射中天，怒窍风号势塕然。云翼扶抟弥九万，海帆飞迅越三千。鲵嘘骇浪时开阖，鳌负灵山或溯沿。安得琴高控双鲤，一驱霾曀静洪渊。
六朝遗迹此空存，城压沧波到海门。万里江山来醉眼，九秋天地入吟魂。于今玉树悲歌起，当日黄旗王气昏。人事不同风物在，怅然犹得对芳樽。
蹛林初跃玉羁旋，已觉芳菲近日边。塞上胭脂侵酒面，江南寒食落尊前。魂迷一水花临浦，醉入东风絮满天。金谷更饶春色好，四难犹恐负华年。
烟城疏雨隔斜阳，一上危楼睇大荒。原宪自贫非苦病，次公未饮已多狂。江帆来往年光度，驿堠东西客意长。公至和中首陈建，储之策白居易晚。
夜拍水云非故乡，未闻终曲已凄凉。舟中月白寒江阔，马上酸风紫塞长。思妇有怀停别杵，征人无语对清觞。平时不见秦城役，余韵空传战垒荒。
秋容浩荡夕云高，旻宇萧然绝一毫。汉塞草平嘶牧马，越溪风急送归舠。天衢夜失清蟾魄，海国寒飞白鹭涛。谁共危楼凌爽气，左持樽酒右持螯。
梦到天阍寤翼伤，拂衣归去乐江乡。丈夫岂识原非病，丞相应嗤盖有狂。失马未须嗟北塞，过关重约使南阳。君知鞲上雄飞日，秋劲霜严始一翔。
一住仙祠绝世尘，庭前种玉已嶙峋。朝昏龙虎常听法，左右琼瑶自逼人。翠凤有时翻瑞影，银蟾通夕堕清津。黄金络马何年醉，得去同游几洞春。
文书满眼纷纷里，忽觉沧波起荻洲。红日不知华省暮，扁舟如下洞庭秋。林泉傲物非无约，轩冕拘人此未休。与拂素尘寻绝景，羡君潇洒特迟留。
谁将画手分平远，几度曾窥雁鹜洲。六月炎风方病暑，五湖烟景已迎秋。班趋规地来常晚，诗入笼纱思未休。为惜主人林下意，暮钟沉阁尚应留。
闻道北窗开绘境，偶来归思满沧洲。卷帘宿鸟惊初旭，隔浦疏林似旧秋。梦忆清溪知几曲，醉寻危磴欲三休。何时又赐通中枕，与对云山尽日留。
怀乡访古事悠悠，独上江城满目秋。一鸟带烟来别渚，数帆和雨下归舟。萧萧暮吹惊红叶，惨惨寒云压旧楼。故国凄凉谁与问，人心无复更风流。
控带洪流古帝城，欲寻旧事半榛荆。六朝山色青终在，千古江声恨未平。设险邱陵荒蔓草，压邨桑柘接新畊。十年重到无人问，独立东风一怆情。
将军戈甲从天下，丞相旌旗匝地来。堪笑怒螳犹强臂，不知蛰户欲惊雷。咄嗟武相深冤洗，指顾山东治境开。吏部声名千古在，断碑何处卧苍苔。
清洛东流去不还，汉唐遗事有无间。庙荒古木连空谷，宫废春芜入乱山。南陌絮飞人寂寂，孤城花落鸟关关。登临几度游人老，又对东风髩欲班。
城外沧溟日夜流，城南山直对城楼。溪田雨足禾先熟，海树风高叶易秋。疏傅里闾寻故老，秦皇车甲想东游。客心不待伤千里，槛外风烟尽是愁。
独上新亭怨不胜，荒城摇落暮烟凝。翠筠无限悲湘水，玉碗空闻泣茂陵。秋馆树寒风战叶，夜楼人散雨飘灯。紫台路远关山隔，回首阴云几万层。
涿州亭下柳依依，谁折长条送客归。晓月未消燕戍酒，春云初拂汉台衣。玉堂社燕宜先入，沙碛晴鸿己半飞。回首青山欲千里，行人犹自马𬴂𬴂。
甚宠无如使牡行，曾同万里听秋声。黄金台下嘶宛马，木叶山前度汉旌。才到关南逢雁尽，重来海上见波平。故人临月应相望，一夕寒光特为明。
万里来持聘玉通，今宵宾燕为谁同。铙歌自醉天山北，汉节先随斗柄东。半夜腾装吹朔雪，平明跃马向春风。使车少别无多恋，只隔燕南一信中。
奉诏金门草圣题，平明趋过殿西墀。宫床赐笔宣名早，赭案焚香上策时。朝论只应收畯杰，皇心非不监安危。玉堂词客承恩久，几度曾来醉御卮。
清晓华芝度景阳，凝严又许对西厢。通宵客梦闻钧吹，几日朝衣带御香。东观图书经屡读，旧溪桃李见新芳。三千文字皆奇册，饱死侏儒讵足量。
忝班清禁接严徐，诏侍延英访对初。沧海烟霞连太液，丹霄日月近雕舆。明廷已奏安危策，紫府谁将姓字书。从此青云知有路，致君材业不应疏。
岁华相逐走燕尘，此夕覉怀暂一申。把手岂辞三处酒，别家看作二年人。因逢塞雁惊来信，却忆江梅赠去春。莫向天涯忧白髪，东风犹与到关新。
欲晓东风拂面来，征骖初喜共春回。九天应下阶庭拜，万蛰先惊汉地雷。冷彻貂裘须护节，和侵毡屋莫穷杯。出疆慷慨男儿事，未信霜颜便一摧。
行到鹿儿山更峭，八千归路可胜劳。长安日远思亲发，紫汉星回促使轺。晓磴云浓藏去驿，阴崖冰折断前桥。覉怀一夕犹难遣，况是辞家九十朝。
烈士思酬国士知，云霄羽翼政相期。人言雅望台中妙，我识壮怀天下奇。自是英才为世用，由来了事笑儿痴。回头说向虞罗軰，鹄举鸾𬸣可得羁。
兰生空谷混荆榛，不碍幽香到处闻。幕府才流推谢掾，宣州宾客忆崔群。清怀叠阵三秋月，行槖双溪一片云。白髪书生何以报，惭君出力卫斯文。
一室萧然数卷书，三年冷掾出无驴。每因芳草忧鹈鴂，苦咏场苗羡白驹。俗吏何尝知大体，清朝方急用真儒。燕台从去流声实，见说诸公诵子虚。
江上秋风吹绣衣，客槎西上渺天涯。得为李御平生愿，一识荆州是别时。柏署行分秦地月，棠阴好在召南诗。日边消息长安近，伫听朝趋上玉墀。
寒露迎风一段冰，高标孤映宛之滨。人言飚击须鹰隼，我喜时清睹鳯麟。伫看仙班朝北极，暂移星节照西秦。皇华礼乐君恩重，好访巅崖慰远民。
一札兴贤圣化新，观光上国已彬彬。右文幸际休明世，奉诏犹须牧守臣。鹈鴂不为芳草计，鹪鹩似畏罻罗人。轺车到处天恩遍，祗有儒林欠得春。
九衢车马嚣嚣地，偶过禅房得暂闲。畏景未移天正午，凉风己到殿中闲。瓜余玉箸蠲烦肺，冰满银壶照病颜。元和以前张榜南，院东墙向晚斗城。
汉家宫省青槐下，信断鳌峰日易斜。应为能言鏁鹦鹉，翻愁无思学杨花。风波滚滚惊人事，文字孳孳老岁华。偶向东楼望春色，归心不觉到天涯。
诏书初捧下西厢，重棘连催暮钥忙。绿绣珥貂留帝诏，紫衣铺案拜宸香。卷如骤雨收声急，笔似飞泉落势长。十五年前出门下，最荣今日预东堂。
君王又诏蓬莱宴，三阁崔嵬压海鳌。翠玉装舆容扈跸，黄金涂纸看挥毫。尧文自与星辰烂，汉殿常依日月高。四十年来无此会，恩深不觉醉仙醪。
日薄寒云下结鳞，忽驰诏骑绝飞尘。麻衣半犯秦关雪，鱼钥横催汉署春。黄纸贴名书案密，堂梨雕字赋题新。高材顷刻闻天下，谁是墙东冠榜人。
文昌清晓漏声疏，曾看飞泉落笔初。诗入池塘似灵运，赋传宫殿学相如。春官不下真朱点，阴注将成淡墨书。见说丹台名第一，蘂章须诏侍严徐。
春闱只恐有遗材，据案重将信字开。白石谩应歌寗角，黄金枉是起燕台。侵更竞看仓惶笔，薄晚谁衔毷氉杯。文字须从勤苦得，莫沾双泪向尘埃。
文昌宫里柳依依，谁折长条赠我归。雨润紫泥昏诏墨，风吹红蘂上朝衣。玉堂燕子应先入，朱阁杨花已半飞。寒食未过春景熟，好同天陌去𬴂𬴂。
小雨班班拂晓除，新禽格磔静相呼。眼窥夜卷千花碧，肺渇春盘几露珠。只见楼头飘落絮，不知门外长青芜。玉阶未放金书榜，谁识秦关旧弃𦈡。
黼座亲临唱第初，宴嬉犹及苑花余。清厢特访安危策，紫府应将姓字书。御酒连倾金凿落，宫床曾赐玉蟾蜍。从来晁董多奇论，三日英豪亦未疏。
昔对芳樽常感慨，今同华髪半萧疏。唐家一代成青史，汉殿多年诵子虚。丹凤春裁西掖诏，白麻夜草北门书。几时却奉承明谒，玉蘂花边并直庐。
一从奉诏银台路，下马成诗夺鳯毫。东观已陪窥秘箓，南宫又接较群髦。芝封紫掖文章贵，星近端门气象高。今是汉廷三独坐，夜吟犹许醉春醪。
昔陪画省对春菲，今日逢春未得归。灼灼海棠谁复折，差差燕子又还飞。清尊须惜良辰共，白髪俄惊万事非。昨夜淮山好风月，为君中夕促瑶徽。
紫掖新书换使符，春晴红旆照行舻。曾持白简风何厉，更伏青规论益孤。月露清吟应到骨，江山别梦欲成图。闻教双鹤先归去，还到辽城似旧无。
又拥双旌去守蒲，波从天上泛归舻。青云慷慨逢辰早，白髪逶迤事主孤。薄宦多端非我素，清吟终日是君图。锦江春色年年好，忆把游人醉袖无。
千里行行近帝都，拍堤新浪喜衘舻。天涯芳草春过尽，楼北浮云客望孤。醉倚东风轻万事，梦留沧海阻归图。为怜何逊多才思，还信休文带减无。
花扑行人柳荫渠，每逢嘉趣为停舻。留连一水风光暮，怅望今宵月影孤。汉槖暂持来法从，皋禽还引上仙图。中条侯骑知非远，肯尽都门别酒无。
冰天行绝驾归轺，十里清烟望界桥。此夕离音留使节，一心上苑看晴霄。燕云逐马逢春断，朔雪沾衣入塞销。寄语当时四并客，东风应已遍柔条。
念昔都门手一携，春禽争向苧萝啼。梦回金殿风光别，吟到银河月影低。舞急锦腰迎十八，酒酣玉盏照东西。何时得遂扁舟去，雪棹同君访剡溪。
昔年今日从宸游，彩仗纷纷已御楼。半夜众星来紫极，一春万火纵丹丘。玉栏曾侍看山久，翠醁仍酣赐醴优。锦帐宵寒薰易歇，梦魂直欲到天头。
少从客路千波转，老入流年万事疏。野鹤定知乘宠误，春冰多愧践名虚。几思汉殿金盘露，恣阅蓬山绿字书。未报君恩成白髪，翻然江海羡吾庐。
云消华月满仙台，万烛当楼宝扇开。双凤云中扶辇下，六鳌海上驾山来。镐京春酒沾周燕，汾水秋风陋汉材。一曲升平人共乐，君王又进紫霞杯。
清都铙吹犯宵寒，宝帐云龙度帝关。禁跸忽传天直北，仙山元在海中间。九门日月蒙嘉气，六殿衣冠绘晬颜。翠辇归来朝献罢，千官齐拜未央班。
严祠初缀汉墀班，爚爚珠𤈶照幄寛。玉殿威神来帝福，紫垣风骨敌春寒。芝华拥盖阴犹合，桂醑流觞饮欲残。拂晓东风迎马首，鸣珂归背月珊珊。
太乙灵宫近帝都，夕迎丹节下层虚。方从宣室承厘后，更约浮邱把袂初。文藻自高鹓掖诏，姓名应冠蘂台书。我惭昔预祠春客，曾梦钧天侍燕胥。
万灯初烧宝龙山，御路先迎彩仗还。紫极躔星来帝所，仙风逓管落人间。芳醪欲泥追嘉节，红烛翻惊照病颜。曾从宸游燕双阙，梦魂通夕绕严关。
五云扶阙对南山，风猎丹邱烧影还。鳯盖斗回天北畔，瑶台直到海中间。漏寒锦帐迟归梦，波暖金钟艳醉颜。谁在玉楼歌未足，林梢春鸟已关关。
云日晖晖下碧山，谁从沧海宴初还。香车𫐆辘红尘里，紫阙岧嶤瑞气间。午夜笙歌移法曲，满城桃李鬭朱颜。金吾不禁天街鼓，独有文闱已上关。
汩汩红尘倦往还，偶来偷得似僧闲。一心自别清凉处，万事如经梦寐间。尽日禅房挥玉麈，几时仙岭对冰颜。知君有术消烦暑，旋琢琼瑶出道山。
云飞寒影欲千层，暝雨兼风断复增。羃羃池台空鏁树，萧萧帘幕更飘灯。归将春晚花应笑，老入年来酒易凌。沟水东西人怅望，锦书虽襞为谁凭。
岁旱连春与俗忧，忽兴嘉雨遍群州。郊禾薿薿青如积，宫瓦差差翠欲流。良弼为霖辜宿望，神僧作雾应精求。西成喜有登年候，况此新晴见麦秋。
瑶津祷雨见皇忧，谁约金仙下帝州。楼阁绕云千地涌，鱼龙嘘水五天流。至精自与三灵契，殊例终缘万宇求。柄国老臣无异术，但将嘉荫续阳秋。
紫殿宵祈感圣忧，玉毫曾降梵王州。慈深三界云常聚，法遍诸天雨自流。袯襫趁耕皆帝力，污邪满载为民求。年年睿泽沾群物，愧未酬恩鬓已秋。
君心常与下民忧，嘉应为霖讵一州。梦绕金人云气满，笑回玉女电光流。己成沃野千箱望，岂事灵坛屡舞求。边粟定储三百万，皋兰何必预防秋。
千里同云向夕繁，风迎嘉雪腊前翻。紫坛转仗回驰道，玉律惊灰入奉元。半夜桂花飘碧海，先春柳絮扑朱门。万方巳有丰年号，不惜当筵醉御樽。
冻雀无声风叶干，坐来飞霰洒窗寒。梅花岁岁如相待，琼树朝朝不厌看。邑犬仓皇惊越俗，崖松偃亚老秦官。衰颜不作安仁様，一任斜吹上鬓端。
吟边莫放酒杯干，玉树琼楼不奈寒。授简谁当梁苑赋，泛舟聊作剡溪看。但知盈尺占丰岁，岂为无毡笑冷官。想得题诗呵冻砚，固应清兴入毫端。
寒霙飞断九门深，日上扶桑海气沈。初见云端浮紫阙，忽惊尘外列瑶林。芝封诏墨春生润，绮结官钱夕帯阴。官职声名君自有，何妨更绝郢中吟。
琪树无声粉蘂圆，岧嶤双阙射云鲜。寒交玉珮趋三殿，晓拜珠旒下九天。仙仗影翻初照月，高门尘绝欲生烟。燕余宝陌腾归驭，更为都人赋有年。
五云迎晓禁庐开，不及华衣曳老莱。宝藏发函金作界，仙醪传羽玉为台。己逢天上非常景，更约人间第一材。白首庙堂终乞去，明年此会定应来。
微生巾褐本蒿莱，叨遇优贤府第开。云绕连甍依象阙，玉调清管下钧台。几年忆共鹓鸿侣，今日惭非柱石材。莫讶门庭光采盛，金舆亲屈帝尊来。
潭潭相对府中居，见说论交二纪余。喜赐御花新燕后，忆乘天马并游初。公期异日还伊水，我合穷年老石渠。早晚相从挂双绂，午桥春雨看园蔬。
清晓陈经秘殿中，关睢首化属周公。人穿豹尾班初上，日转螭头讲未终。述作虽寻前圣远，讨论犹待后贤通。汉廷无更矜他说，自有匡衡发帝聪。
昨日春风变旧年，连珂来访紫芝仙。三朝元仗鸿钧手，万里今同不系船。寿酒一倾人共醉，赐书千轴子多贤。从前身退如公少，莫把长竿忆渭川。
树含春色明兼暗，云带朝寒去复还。未有燕回罗幕上，不知人在玉楼间。吟魂几绕青山曲，醉梦多游紫府关。待得归时花未老，莫因寥落起愁颜。
林梢拂暁禽初哢，门外经春柳自摇。可叹流年催白髪，便将幽意属芳条。玉杯放酒成萧索，锦帐留灯照寂寥。任是名园更风雨，残枝须插醉明朝。
昔人曾此怜幽壁，醇墨今留隐约间。犹帯惊波下沧海，常迎爽气入朝山。苔文半染风霜古，鸟影时过岁月闲。谁更潇湘移雨竹，满轩疏洒翠成斑。
秋曹壁上奇山水，官冷尤将野趣宜。翠竹忽逢行尽处，白云相伴看多时。于今绝笔谁还识，当日清吟亦欠诗。犹喜一来重拂拭，惭无佳句续君辞。
麞猿未省京华见，画笔新传思入神。绿野春深将戯子，空山月午挂吟身。只应有梦须怀土，却为无机不避人。我爱林泉旧时景，常来此处暂相亲。
江芦初老渡新鸿，谁把高情托画工。索索西风尉寒羽，萧萧残日伴疏丛。渔舟欲下滩声急，谈麈重挥暑气空。身在计庭归未得，毎将秋思入图中。
浩浩洪河一派收，亘山回洛骇阴虬。锦张客幔从隋去，龟负神书入宋流。波急满川跳万鲤，气温销冻运千舟。谁言伯禹能行水，不见当时为帝谋。
凤池春晚绿生烟，曾见高枝蔓正延。常伴兔丝留我箧，几随竹叶泛君筵。谁言御水传名久，须信睢园得地偏。才获灵根便亲植，一番新叶已森然。
翠芳亭畔晓霜寒，朱实离离覆御栏。况是园林都未有，初无尘土略相干。黄欺晚菊垂金砌，圆并明珠落钿盘。珍重九霄新赐得，好同仙露荐朝餐。
春风又侍瑶池宴，帝子初临黼座傍。花覆衣冠多喜气，云扶宫殿满荣光。仙人来献重轮曲，丞相仍裁湛露章。身老太平殊未报，年年更得奉君觞。
奉诏华林事最荣，门前几度放门生。三朝遇主惟文翰，十榜传家有姓名。碧海蟠桃和露重，丹山雏凤入云清。诗书教子终须立，箧里黄金一顾轻。
锦江回日应迢递，闻道秋来已到城。南省深沉春又锁，东楼怅望雨中情。河声欲转吞鼙鼓，山色初明照旆旌。别后新诗有多少，钟嵘那得为君评。
太微星畔鏁中台，五岁重叨第众材。桃李更饶当日盛，咏觞尤喜一春陪。赋成英俊无过漯，诗似神仙并姓梅。拂晓便随新榜出，九门风景马前来。
北焙和香饮最真，绿芽未雨带旗新。煎须卧石无尘客，摘是临溪欲晓人。云叠乱花争一水，鳯团双影贡先春。清风未到蓬莱路，且把吟瓯伴醉巾。
清风楼古琴三尺，玉蘂花飞酒几缸。月窟怜君霜兔独，金茎夸我露禽双。白鹇浴雪来春槛，古瓦涵星送晓窗。怅望紫微池上鳯，主人才品自经邦。
青葱嘉树锁连甍，闲忆东楼望远情。禁垒晓烟浮旧色，御沟春水漱新声。杯盘冷落留芳草，帘幕阴沉听乱莺。汉殿未传红蜡烛，到家犹得趁清明。
良辰并与赏心难，偶对清樽且共欢。梦忆江湖无奈远，吟牵月露不胜寒。曲逢郢雪须歌尽，漏绕宫花几听残。朝锁楼台空怅望，欲将春恨托飞翰。
丞相华堂燕斝飞，君恩自与众心期。鲁台况值书云后，汉殿仍经喜雪时。便有东风来翠幕，别翻新曲度瑶池。可伤衰病无才思，欲续高吟愧色丝。
红叶村边白板扉，林间剥啄愧新知。离居自信难同俗，载酒何时许问奇。黄蘖人亡空有寺，锦袍仙去更无诗。知君此日登临意，不比儿曹饱腹嬉。
年年常过平津馆，解组归来苦未羸。晓日初临金阙动，春风正与玉杯期。三公就第谁同寿，丞相传经自有儿。感旧不辞今日醉，江湖思去已多时。
神兵十万忽乘秋，西碛妖氛一夕收。疋马不嘶榆塞外，长城自起玉关头。君王别绘凌烟阁，将帅今轻定远侯。莫道无人能报国，红旗行去取凉州。
河湟形胜厌西陲，忽觉连营列汉旗。天子坐筹星两两，将军归旆印累累。称觞别殿传新曲，衘璧名王按旧仪。江汉一篇犹未美，周宣方事伐淮夷。
诏收新土鳯林东，四百年来一战功。葱岭自横秦塞上，金城还落汉图中。轻裘坐款无遗策，折箭来庭有旧风。零雨未蒙音已捷，不劳归旅咏周公。
五鼓声沈晓色回，北驰马首望燕台。旧趋武帐清光近，新会仙山秘典开。人惜憩棠余爱远，帝忻借箸密谋来。边城消尽还兵喜，谁敌阳关决胜才。
金门学士富才华，又拥双旌照水涯。海日三竿随放仗，春风五马去如花。帐兵夜握龙泉湿，舞女朝垂锦带斜。君看有唐贤太守，风流常是属诗家。
绿绨传诏下天畿，驿驭骎骎拥使麾。境上人瞻司马节，里中昼耀买臣衣。宾帷华履侵宵会，农野朱轓带雨归。方有壮图深许国，庾园无计恋芳菲。
绿绨传诏下天畿，驿驭骎骎拥使𬴂。境上人瞻司马节，里中昼耀买臣衣。宾帷华履侵宵会，农野朱轓带雨归。方有壮图深许国，庾园无计恋芳菲。
画船催鼓送将行，一醉离觞下玉京。延阁漏闲空紫槖，洞庭波起猎红旌。曾冠獬廌奸回詟，却佩龙泉种落惊。莫向江城叹卑湿，贾生不似使君荣。
南拥旌旗照海傍，甘泉新第从臣章。三休华阁窥天象，几日朝衣带御香。溪水双流随画楫，荔枝初绿映雕觞。颁春莫向常思岭，归梦先应到帝乡。
汉符新寄近天畿，便别晨班下曙扉。金印旋成龟左顾，瑶箱尝认燕双归。春风满野红旌驻，夜雨侵筵翠斝飞。况是韦平有家学，须将名誉敌恩辉。
越州太守何潇洒，应为能吟住集仙。雪急紫蒙催玉勒，日长青琐听薰弦。一时冠盖倾离席，半醉珠玑落彩笺。自恨君恩浑未报，五湖终负钓鱼船。
平明捧诏未央宫，全晋山河九曲东。官着绣衣惊曼倩，文传锦里压扬雄。红旌照日邻天上，玉剑横秋入塞中。每下银台南畔路，风尘那复旧时同。
鹄袍才卸便牙绯，笑我山中芰制衣。姓字两回香桂籍，声华一日动天扉。政有霜螯须别驾，待呼巴菊寿慈闱。千古岳阳登览地，好诗相寄莫相违。
都门秋色满旌旗，祖帐容陪醉御卮。功业特高嘉祐末，精神如破贝州时。匣中宝剑腾霜锷，海上仙桃压露枝。昨日更闻褒诏下，别刊名姓入烝彝。
祖燕催移玉殿班，都人齐向苑傍看。古来少有三师退，天下曾将大器安。绿野春深花更好，石楼夜午月应寒。尘埃抖擞无余事，却忆磻溪旧钓竿。
玉符初解自逍遥，暂驾安车近九霄。无限高名齐少室，不言休绩在三朝。好披云氅呼辽鹤，忽把仙巾换汉貂。御苑清明开特燕，莫辞仙醴劝金蕉。
紫阁飞章谢宠名，离筵特地敞宫楹。杯深御酒先成醉，衣拂京尘顿觉清。少室旧游窥玉霤，甘盘余训薄金籯。谁言疏傅东归盛，不得君王一饯行。
都门车马动行尘，诏集华堂宠退臣。延阁带经为旧老，商山携杖作归人。燕回天上还侵晚，梦入江南已见春。曾抱遗弓泣陵土，此生无复犯龙鳞。
十年汉殿辞荣去，颍水今归作故乡。曾赋洞箫真蜀客，能吟夜雨胜何郎。放怀云外追黄鹄，别梦春深过玉堂。可惜当年挂冠早，华星不及到文昌。
青琐仙人解玉符，秋风一夜满江湖。曾歌郢水非凡曲，未扫旄头负壮图。终日望君天欲尽，平生知我世应无。扁舟定约元宫保，潇洒莲泾二大夫。
城邑喧喧非所依，忽生秋思满岩扉。晨跌未雨千花落，晚渡临风一锡飞。定有鱼龙窥供钵，应无尘土上禅衣。宝文圣偈谁为解，只恐林泉亦暂归。
会稽新绶振恩辉，故里人瞻昼锦归。骊马在门歌祖席，彩丝当膝戏亲闱。霜天夕霁丹枫老，水国秋深紫蟹肥。绕阁云山吟有助，高谈终日讼筒稀。
岷峨地僻少人行，一日西来誉满京。白首只知闻道胜，青衫不及到家荣。元猿夜哭铭旌过，紫燕朝飞挽铎迎。天禄校书多分薄，子云那得葬乡城。
熠熠台符切太微，满朝文物尽光辉。曾扶圣日攀云上，便向春风解组归。一代衣冠矜阀阅，同时父子筦枢机。人生富贵谁难致，八十如公自古稀。
璧宫人去水潺潺，帝辇空临泪一潸。白玉荐樽陪庙食，黄金洒翰落碑颜。星辰掩霭移天上，桃李芬芳满世间。门外沙堤何日尽，只应阴施在银山。
慷慨当年论太平，谏书虽在已尘生。三秋胜气横金甲，半夜离歌掩玉笙。庭下绿槐空自老，匣中长剑为谁鸣。壮图未就冠先挂，从此无由听履声。
悲箫忽犯晓楼钟，樽酒应非昔饯同。家贵曾还金钺宠，时清不见玉关功。佳城蔓草千年闭，后院繁弦一夕空。唯有平阳旧池馆，依然芳树倚东风。
天子思贤共政涂，中台前日得真儒。正看浴凤来虽晚，不觉冥鸿去已孤。晓月犹临千里梓，春风又卷五云图。谁过南荡青山下，只恐高名自古无。
独骑箕尾去凌虚，枉驾追锋作召车。衣褐谁陈定羌册，汗青犹载立储书。春风泽国吟笺冷，夜雨溪堂燕豆疏。曾向江湖握君手，相从朝路一华胥。
秦川归骑照山红，不觉悲箫起暮风。天上紫枢深北斗，人间金印独三公。汉庭樽俎奇谋在，陇首旌旗杀气空。见说韦平有家学，莫将文字葬坟中。
解组归来岁月侵，应无尘土上华簪。犹闻别鹤山中怨，忽送冥鸿日外沉。洧水于今寒露起，汉台依旧白云深。与君曾论平生事，不觉临觞泪满襟。
平日朝廷重老儒，何人奕叶在青途。吟笺夜月惊皴兔，谈麈春风落宝珠。金石谁新三代乐，丹青空上两京图。可怜东观书垂就，不得君前万岁呼。
清跸传音紫集来，逡巡万玉拥钧台。南山镇地符辰算，北斗倾霞入宴杯。镐饮篇中鱼演漾，虞韶声里凤徘徊。年年赤帝乘离月，长见云龙帐殿开。
忽觉祥烟绕禁门，宝慈宫里见皇孙。便令三洞张钧乐，直许千官醉御樽。未晓清风生殿阁，经旬赤气射乾坤。须知此会非常有，遥看天颜一倍温。
秋光紫翠动南山，天上传呼御燕颁。一部梨园吹凤曲，九重丹阙对龙颜。日华初驻金舆仗，霞彩犹浮玉笋班。欲识君臣同乐处，万箱登岁五兵闲。
偏箱岭恶莫摧轮，游子思亲泪满巾。万里有尘遮白日，一行无树识新春。幽禽才啭已催客，狂石欲奔如避人。虏酒相邀绝峰饮，却因高处望天津。
高原春霁荡妖氛，使驲重来路始分。虽远长安初见日，渐亲冀北已瞻云。东风未破胡天冻，芳草应连紫陌薰。早晚旅魂还旧干，晨钟一到玉关闻。
一从绝漠返朱轮，便有东风逐去尘。和气旋成燕谷暖，使华重照苏门新。山川如避中原执，天地应酣上国春。二月塞亭行欲尽，初花犹未识归人。
柳河山外日晖晖，柳色犹枯草正腓。阴壑水声多北注，晴峰云影尽南飞。黄牛拥毳争春耦，白马弯弧落暮围。路入陇尘谁与问，桑间胡女避人归。
白马荒原非路歧，征夫未起雪侵肌。雁思水国犹南翥，人在冰天更北驰。狂吹欲号沙四作，冻云无赖日西垂。平生可是嗟行役，一对胡觞亦自嗤。
岭外经年逐断蓬，孤吟废馆几宵中。灯回秋壁耿乡梦，雨送夜潮飘海风。靖节久抛三径乐，子云坐汉十金空。何时征棹一归去，江有鲈莼岸有风。
小苑微寒春雁飞，石关宫外草萋萋。汉家旌斾连围合，秦国山川入望低。花色才临珠缀发，柳阴欲傍金堤齐。韩嫣承恩来视兽，飞尘遥出建章西。
铜驼陌上桃花红，洛阳无处无春风。青丝尾结连钱骢，相从射猎北邙东。流鞭纵镝未云毕，青山团团载红日。云分电散无影迹，黄鸡未鸣已复出。
剑岭横天古栈微，相如重驾传车归。双亲倚门望已久，千骑踏雪行如飞。人间富贵非不有，似君荣耀真亦稀。闻道西州遗画像，使我涕泪空沾衣。
鹘翅崩腾来九霄，兔命迫窄无所逃。秋毫就死忽背跃，鹘拳不中还飞高。安知韩卢复在后，力屈但作婴儿号。少年只取一快乐，谁念草根腥血毛。
兔营三窟定何在，棘间堑底高丘巅。却行百步方跃入，未免余踪留雪田。少年何为无恻隐，解鹰纵犬薫以烟。人言兔狡非兔狡，窘急偷生真可怜。
苍崖双起秋云齐，乱峰迸出如攒犀。石棱涩不容马蹄，下马步入荆榛蹊。瀑泉沃雪拖白霓，落潭横引成清溪。老木长藤咫尺迷，兴阑欲出忘东西。
钱唐江里扁舟上，别后篱花几度黄。忧患萦心何缭绕，风光满目尽凄凉。谁同凿落杯中酒，独系茱茰肘后囊。可复无书道情素，云间空有雁南翔。
太室横山蔽十里，相思空复上高台。瓮头白酒行当熟，篱下黄花稍复开。陶令不无同醉兴，孟君况有解嘲才。欲凭西北高风势，飞度轘辕劝一杯。
胜冠自立艰难里，大器由来贵晚成。松柏傥非生磊落，岩崖何易出峥嵘。苏秦游困羞妻嫂，主父居贫厌弟兄。六印佗年拥车骑，会须重过洛阳城。
原上烟芜淡复浓，寂寥佳节思无穷。竹林近水半边绿，桃树连村一片红。尽日解鞍山店雨，晚天回首酒旗风。遥知幕府清明饮，应笑驱驰羁旅中。
弊车羸马犯尘泥，愁到朱门遍遍辞。相国舍人难骤见，将军马监岂相知。因循岁月劳何补，颠倒风埃辱固宜。惆怅东冈旧陂在，素心空负白云期。
东国连年水伤稼，使君到部即行春。茫茫四野潢污竭，郁郁万行桑柘新。俗不好奢田器贵，狱无留系吏家贫。齐人忽怨归朝速，自是承明侍从臣。
冠盖连翩数里尘，帝家全借上林春。鹓行不动烟霞秀，龙角正高雷雨新。喜气晴曛宫树绿，飞花醉堕玉卮频。蒲萄卢橘应相识，半是当年举酒人。
徐公精笔老生神，石刻犹能妙夺真。几为通书翻丧宝，愈令好事惜传人。锋铓半折犹能健，圭璧微瑕自足珍。直使尽随如意碎，石家玉树未全贫。
闻道名都行有期，依然想见昔游时。寒光一曲秋河转，翠岭三条夕照移。孤竹旧风民有让，重华余教俗无疵。不须到日方登历，已在君家十二诗。
陇上家声勇气殊，边庭卧鼓欲安居。非同王翦私求宅，更似甘宁晚好书。剑倚寒窗风淅沥，门无杂客柳萧疏。蒲州风土平生爱，为问旁邻地有余。
长江湛湛带枫林，古木寒云县寺深。老吏不能容狡狯，细民无复有冤侵。洪崖丹井闻犹在，徐孺衡门说可寻。宁复淹留如宝剑，更令牛斗气沈沈。
天禄凝严近紫台，书帏夜对雪华开。层楼直倚寒空出，清漏还从深殿来。薄梦不成冰柱折，晓光先到玉花催。兔园终是诸侯事，虚费相如能赋才。
凤律年华到尚新，九重气象已成春。晓云低拂羽林仗，宿雨先清紫陌尘。玉殿鸣鞘传警跸，彤庭委珮集簪绅。阙前无复鱼龙戏，自有驩谣亿万人。
叠鼓鸣铙迎候新，军牙孑孑倚淮津。聊应衣绣过乡曲，不作引章惊故人。荻迸短芽淝水暖，荷浮圆叶漅湖春。使君此去荣多少，犹是当年书剑身。
昔时南面并称孤，今日还为绛灌徒。忍死祗能添屈辱，偷生不足爱须臾。一朝从殉倾群客，千古生风激懦夫。直使强颜臣汉帝，韩彭未必免同诛。
儒宫岑寂觉春闲，仙李繁花重压栏。碎锦不飞蒙树合，素云欹亚举枝难。能诗此日当推谢，捧赐他年足继桓。更约雕盘荐秋实，岂徒秾艳一朝看。
直舍逍遥度清夜，暂投逢掖解儒冠。高楼影背星河转，疏竹气兼风露寒。篱下黄花新蘂乱，门边碧柳旧株残。折腰把板今无有，勿似陶潜遂弃官。
美景赏心相值难，良宵四座尽儒冠。月华过冷衣襟润，酒力易消樽俎寒。自有笑谈供逸气，不须丝竹借余欢。坊楼五鼓欲催曙，桂影长先高兴阑。
百里驩迎新令贤，儒经吏术尽家传。天开岭阜竦双阙，地杂桑麻隘一川。锦雉驯飞春陌上，雪凫高去夕岚边。长才久屈君无限，所惜斯民受赐偏。
君念承明臭味稀，相逢惜别重依依。会稽太守方坐啸，东郭先生还步归。乐饮林塘留节物，饯行里舍动光辉。双旌回去行人发，一带长皋烟雨微。
百里大夫官不轻，莫嗟领上髪垂星。人生糓禄偏宜晚，世路艰难不厌经。数曲秋江萦县白，几峰霁色入帘青。于公向日多阴德，已有鹓鶵在帝庭。
玉树交横雪后天，银河沉着斗栏干。笔峰微结冰丝涩，灯晕初成花烬残。太学先生毡苦薄，公车倦客履仍单。欲吟佳句到清晓，夜寂愁闻金石寒。
苦闻小杜说扬都，当昔豪华今在无。江势横来控南楚，地形前不瞰东吴。万商落日船交尾，一市春风酒并垆。得意莫忘京国友，踏尘冲雪奉朝趋。
九列谁云非显涂，人生已不负为儒。拂衣长揖夔龙贵，散髪还为黄绮徒。白鹤归飞心自远，青霞高举势何孤。千金尽与乡人费，不向江头买木奴。
缇室重飞玉琯灰，物华全与斗杓回。依依残腊无情别，历历新春满眼来。强取酒卮浮翠柏，懒开粽叶觅杨梅。男儿努力平生志，肯使功名落草莱。
神岳嶕峣阙角齐，银蟾无影玉绳低。风传丝管交加发，灯滉星河上下迷。清醴横飞金凿落，香尘不染锦障泥。谁知此夕斋祠客，近在宫城槐柳西。
太行横拥巨川回，三晋由来产异才。展墓乘春走乡陌，负书拂晓下兰台。河阳路侧花应合，天井关头雪未开。会使乡人惊六印，莫羞今日弊裘来。
雨意沉沉泼火余，夔龙盛集退朝初。酒殽络绎来丹禁，冠剑参差下玉除。紫凤归飞云烂漫，黄鹂新啭柳扶疏。麦禾满野边烽息，佳节何妨赋乐胥。
圣主褒优鼎轴臣，金觞玉醴照青春。万家烟火朝来静，九陌风光雨后新。高燕翔飞惊紫绶，余光点缀托朱轮。问牛因得观民俗，不独嬉游惜令辰。
鸡犬相闻桑柘春，风光明润帝乡邻。群峰斜转太行角，万谷同趋马颊津。簪组倾都邀别袂，壶浆满路候行尘。非君厌薄承明直，天子方今重治人。
门前蹀躞金羁满，坐上连翩玉斚飞。数尺游丝留客醉，一行垂柳送人归。同邀胜友时难得，重到名园花已稀。莫惜芳辰剩行乐，无端风雨横相违。
东郭先生履半穿，御冬深愧主人贤。应怜道上雪欲积，意使炉中灰复然。曲糵暗添寒酒力，图书共免湿薪烟。茅斋斗似饶光彩，客至何忧腊后天。
谢傅英声高可攀，结茅积土想东山。常忧胜概一朝尽，岂信风流千古还。麈尾蒲葵供永日，酒樽棋局奉欢颜。贤侯心迹遥相望，不使兰陵风月闲。
阀阅崔嵬动四方，入门鸾鹤自成行。青緺旧已临佳郡，墨客新归耀故乡。醉舞几应摧屐齿，对棋正欲赌香囊。阶庭玉树寒相照，更使东山逸气长。
丞相后园天籞邻，年年分借上林春。目前但识禽鱼乐，门外何妨车马尘。花花祗疑名品尽，图书方验古今贫。将军朝下无余事，端为风烟作主人。
汉家太守治才高，楚国山川气象豪。旗斾逶迤蟠梦泽，楼船赑屃压江涛。雄名谁复知宣武，遗爱犹应祀叔敖。何必三年求奏计，诏书朝夕赐金褒。
儒冠蔼蔼从平津，东阁由来盛众宾。终始何尝忘教育，高卑曾不间疏亲。共陪樽俎无虚日，空喜谿山得主人。白雪屡歌殊未和，自知羞愧后车尘。
势交倏忽易萧条，赖有伊人尚建标。须信松筠凌雪茂，肯为蒲柳望秋凋。钦贤高馆三年别，广汉专城百舍遥。书纸如云诗叩玉，数凭疾翼度青霄。
千骑骎骎簇画辀，高旌大盖五骅骝。斋中酒美连翩醉，湖上花繁烂漫游。鸡犬相闻通故里，旨甘不绝奉晨羞。只应朝夕平津阁，得向君前立胜筹。
凤口除书下九阍，簪绅拭目仰殊恩。晓提麟笔依华盖，日就螭坳记圣言。桃李新阴方蔼蔼，骅骝老志更轩轩。主人喜见相如达，趣召邹枚洗玉樽。
寒风细雨未晴天，密似轻尘薄似烟。一室独吟图史乱，四邻高会绮罗鲜。雁飞斜柱弦随指，蟹荐新螯酒满船。自笑不歌仍不饮，昏昏只解枕床眠。
跃马津亭未几何，宦游容易十年过。飘飖空似随流梗，寂寞犹为挂壁梭。西岭应余当日翠，南湖真减几分波。输君尚得飞征盖，重向春园听旧歌。
相印东临汶水阳，两看春叶与秋霜。登山置酒延邹湛，上马回鞭问葛强。溪竹低垂寒滴翠，露荷相倚净交香。宵衣深念长城固，肯得从容傲醉乡。
千岩秀色拥晴川，万顷陂光上下天。委地鱼盐随处市，蔽空桑柘不容田。讼庭虚静官曹乐，儒服寛长邑里贤。不为从知方负羽，独乘鱼艇老风烟。
骊驹北上雪孱颜，韊矢前驱度汉关。僧室松杉清照眼，驿亭烟火迥依山。马衔边草枯犹瘦，雁怯胡云冷未还。贱子不须回首问，鬓毛萧飒簿书间。
谿光不动柳风轻，玉帐森沈拥万兵。鸥入烟中闲自舞，鱼翻波面喜相迎。楼船下视晴天碧，鼓吹前驱远陌清。桃李归时应盛发，薫然和气满春城。
田家繁杏压枝红，远胜桃夭与李秾。何事偏宜闲处植，无端复向别时逢。林间暂系黄金勒，花下聊飞码碯钟。会待重来醉嘉树，只愁风雨不相容。
沧溟浴日照春台，组练光中玉帐开。汾水腾凌金鼓震，西山宛转斾旌回。逍遥静散晴空雨，叱咤横飞迥野雷。坐镇四夷真汉相，武侯空复道英才。
浩歌纵饮任天机，莫使欢娱与性违。玉枕醉人从独卧，金羁倦客听先归。须知会府闲时少，况复边城乐事稀。花卉正浓风日好，今年已不负春晖。
画戟衣中趋绛帐，驿亭门外拂征鞍。已嗟漂泊三年别，更负从容十日欢。暖席未穷谈笑乐，陟冈相望滞留难。扬鞭策马几多意，原上秋风作晓寒。
月华秋色雨鲜新，万里澄空不受尘。兔濯素毛腾浩露，桂飘香实下飞轮。光侵酒面寒无力，清入诗豪健有神。坐客何须辞醉倒，相君应不惜车茵。
天禄淹回德齿尊，暂留汾曲两朱轓。闲轩坐啸正飞雪，同舍倦游来及门。空叹高歌如郢客，愧无佳赋似文园。坐中犹欠邻几在，深负棋枰与酒樽。
霜露苍苍宰树高，累茵列鼎重鸿毛。蒹葭自幸犹依玉，髋髀何能学奏刀。才薄无由禆覆焘，命奇不得报劬劳。平生念此心先乱，蓼蓼难分莪与蒿。
文武从容两有余，公槐将幕往来居。已安四海如三杰，欲散千金比二疏。今日监边亲跪毂，佗年入殿赐乘车。武侯暂为苍生起，长忆隆中卧旧庐。
平安候火出云间，区脱无尘刁斗闲。汉相威声遥制敌，胡兵远迹夜开关。赤松雅意思轻举，黄阁群心望复还。玉帐牙旗空壮观，谢公高兴在东山。
岂无锦幄翠帘垂，匝树明灯正赫曦。共惜月华方满夜，更当秋色中分时。乌皮几稳风侵鬓，白玉楼高冷透肌。千里浮云何处断，北来试问雁应知。
万里风随快雨来，尘昏消伏旱光开。物情濯热参差喜，天意为仁容易回。帘映薄寒灯有晕，窗含虚白麝成煤。君侯雅有江湖兴，萧洒何须气象催。
瓦沟微白雪光清，阙角初红海日腾。尘息长街千骑入，鞘鸣深殿六龙升。云岩有客空回首，圭荜何人尚曲肱。自笑鲰生章绶缚，不容逃去正如罾。
四檐冰管未全晞，一夕阴风雪又飞。客卧牛衣忧死别，人留玉塞望生归。公车歳晚怜东郭，辽海云深失令威。颇忆当年映书否，物华如旧鬓毛非。
帝乡春色岭头梅，高压年华犯雪开。正与嘉宾思共醉，不须芳物重相催。从车贮酒传呼出，侧弁簪花倒载回。风雨难期王事剧，未知休沐几旬来。
馺娑蜚廉次第开，鸣鞘传跸自天来。云随彩仗低临幄，柳压金堤翠入杯。槛倚柔风丝缥渺，花翻丽日影徘徊。上林春色长如旧，玉辇嬉游歳歳陪。
世间荣利无穷物，奔走劳劳何所之。仕宦为郎非不达，功名有命待无时。橐中虽乏千金直，膝下常携两绶儿。细校人生能此少，好从闾里乐期颐。
画工执笔已心游，稍稍蘅皋引杜洲。堆案烦文犹倦暑，满轩新意忽惊秋。天生贤者非无谓，官遇明时未易休。正恐怒飞朝暮事，丹青难得久淹留。
皇华将命得人难，专对非才辄自言。幸免驱车涉沙漠，尚容载笔侍宣温。不唯羞屈穹庐膝，无奈常游魏阙魂。衮职区区未能补，何时余论奉清樽。
先公勋烈盛盐梅，清白仍闻世济才。华省拂衣辞簿领，长衢回首谢尘埃。嵩峰排雾依稀出，洛水迎人迤逦来。寄语马前头白吏，何殊昔日李西台。
四望逶迤万叠山，微通云栈落尘寰。谁知吏道自可隐，未必仙家有此闲。酒熟何人能共醉，诗成无事复相关。浮生适意即为乐，安用腰金鼎鼐间。
案前官烛堕花频，满目高文妙入神。勇气先登势无敌，巧心后发语尤新。好贤何啻三薫贵，求宝方知百汰真。愚鲁自非凭骥髪，昆山千里到无因。
冠盖连翩陌上来，风光烂漫拥楼台。玉卮贮酒随宜饮，绮席寻花触处开。小雨前宵先拨火，季春明日又吹灰。须知胜集人间少，惆怅金羁容易回。
负米承亲愿已赊，耻随鸡鹜啄泥沙。一朝投绂真高士，万卷藏书旧世家。齿髪未衰非药物，山林不返为云霞。庞眉尚有郎潜者，徇禄忧生直可嗟。
潦倒黄冠无足论，白头嗜酒住荒村。狂名偶为留诗著，陈迹仍因好事存。金石锵洋虚殿寂，龙蛇洒落古墙昏。飞黄灭没浮云外，疲马何能望骏奔。
念昔琼林赐宴归，彩衣绿绶正相宜。将雏虽复慰心喜，负米翻成触目悲。殿角花犹红胜火，樽前髪自白如丝。桂林衰朽何须恨，幸有新枝续旧枝。
昔岁琼林花气曛，今朝长乐柳梢春。事随流水滔滔度，鬓结繁霜戢戢新。世路饱谙都是梦，人生可贵莫如身。会须筑室临清洛，相与携筇戴葛巾。
三十余年西复东，劳生薄宦等飞蓬。所存旧业惟清白，不负明君有朴忠。早避喧烦真得策，未逢危辱好收功。太平触处农桑满，赢取闾阎鹤髪翁。
飞檐危槛出林端，王屋嵩丘咫尺间。独爱高明游佛阁，岂知忧喜满尘寰。目穷莽苍纤毫尽，身得逍遥万象闲。暇日登临无厌数，悲风残叶已珊珊。
年老逢春春莫咍，朱颜不肯似春回。酒因多病无心醉，花不解愁随意开。荒径倦游从碧草，空庭慵扫自苍苔。相逢谈笑犹能在，坐待牵车陌上来。
洛川秦野郁相望，风物山河旧帝乡。涧底逢人问樵径，松间系马宿僧房。恨无同好携三雅，共讲前闻醉百场。历遍胜游翻怅望，日边回首远烟苍。
八水三川路渺茫，翠微深处白云乡。目𥉍懒拭如松液，领髪频抓似栗房。林壑不嫌无用物，形骸难入少年场。缘苔蹑蔓知多少，千里归来屐齿苍。
年老逢春犹解狂，行歌南陌上东冈。晴云高鸟各自得，白日游丝相与长。草色无情尽眼绿，花林多思袭人香。吾侪幸免簪裾累，痛饮闲吟乐未央。
年老逢春无用惊，对花弄笔眼犹明。不嫌贫舍旧来燕，唤起醉眠何处莺。一仆相随幅巾出，群童聚看小车行。人间万事都损去，莫遣胸中气不平。
灵台无事日休休，安乐由来不外求。细雨寒风宜独坐，暖天佳景即闲游。松篁亦足开青眼，桃李何妨插白头。我以著书为职业，为君偷暇上高楼。
壮齿相知约歳寒，索居今日鬓俱斑。拂衣已解虞卿印，筑室何须谢傅山。许下田园虽有素，洛中花卉足供闲。他年决意归何处，便见交情厚薄间。
名花多种欲纷敷，一夕霜风非所虞。节物偶然何足道，人情遗恨不能无。飘飖健笔诗千首，惆怅东风酒百壶。纵使前春满朱槛，使车那复滞西都。
品物芸芸游太虚，不知谁氏宰洪炉。一株花落分荣辱，万窍风号见有无。觉后共占犹是梦，衣中所得亦非珠。何如鼓瑟浴沂水，春服成时咏舞雩。
瘦马飘飖屡往还，疲劳专为访名山。须知筋力行将老，渐恐峰峦不可攀。蜡屐早能寻胜概，弹冠悔更落尘寰。幸依贤者为东道，大得逍遥水石间。
满船歌吹拂春湾，天外晴霞水底斑。谁信飞觞临绮席，独能回首望青山。东门车马匆匆别，西洛风烟寂寂闲。叠石溪头应更好，却输野叟坐林间。
一溪清水珮声寒，两岸莓苔锦绣斑。三径谁来卜邻舍，千峰我已作家山。鹿裘藜杖偏宜老，紫陌红尘不称闲。早挈琴书远相就，放歌烂醉白云间。
騘马乌纱游洛尘，未能全得自由身。深惭白首恋微禄，不向青山为散人。斥鷃卑飞聊取适，冥鸿高举益难亲。蜀都迢递千余里，徒诵新诗妙入神。
儒衣武弁聚华轩，尽是西都冷落官。莫叹黄花过佳节，且将素髪共清欢。红牙板急弦声咽，白玉舟横酒量寛。青眼主公情不薄，一如省闼要人看。
齿疏鬓白两眸昏，万事无堪老病身。脱粟犹沾太仓禄，法官仍忝外台臣。直缘迂僻求闲地，岂是孤高慕古人。英俊满朝皆稷契，太山何少一飞尘。
丈夫那肯浪低眉，薄宦空添鬓里丝。泸水归来山浩荡，都门辞去菊离披。黄鸡白酒五陵乐，杜曲樊川九糓宜。复见夫君行直道，崆峒气俗未应衰。
安乐窝中自在身，犹嫌名字落红尘。醉吟终日不知老，经史满堂谁道贫。长掩柴荆避寒暑，只将花卉记冬春。料非空处打乖客，乃是清朝避世人。
弱冠交游鬓髪苍，饱谙官况好深藏。闲居共买一壥地，尽老常依数仞墙。虽喜卜邻同晏子，尚惭推宅异周郎。何时税此凭熊驾，倚仗相迎立路傍。
达磨自云传佛心，绪言迷世到于今。既携只履归西域，安得遗灵在少林。孤月正明高殿冷，清风不断老松深。谢公自爱山泉美，肯为幽禅此访寻。
嵩峰远叠千重雪，伊浦低临一片天。百顷平皋连别馆，两行疏柳拂清泉。国须柱石扶丕构，人待楼航济巨川。萧相方如左右手，且于穷僻置闲田。
寒压春头草未芽，喜闻置酒赏新葩。官仪赫奕三川守，野意萧疏四皓家。不用管弦妨淡泊，岂容桃李竞繁华。昏鸦散乱传呼出，归路林间烛影斜。
风日虽寒昼景长，探春远访白莲庄。岸冰犹在水先绿，柳叶未生条已黄。老木根侵苔径窄，新梅花入酒卮香。天真不必人修饰，得趣勿嫌台馆荒。
向来河洛久愆阳，祷祀徒劳罄肃庄。林雪飞花欣暂白，麦田濡叶未全黄。城中稍觉桑薪贵，村外时闻社瓮香。八使孜孜悯惸独，斯民那复畏凶荒。
别后相惊两鬓霜，可怜梅蘂为谁芳。台头日暖分三色，林下风清共一香。正烂漫时游不足，忽离披去乐难常。殷勤手折遥相赠，不欲花前独举觞。
真宰无私妪煦同，洛花何事占全功。山河势胜帝王宅，寒暑气和天地中。尽日玉盘堆秀色，满城绣毂走香风。谢公高兴看春物，倍忆清伊与碧嵩。
洛邑牡丹天下最，西南土沃得春多。一城奇品推安国，四面名园接月波。山相著书称上药，翰林弄笔作新歌。人间朱粉无因学，浪把菱花百遍磨。
富寿安民旧学违，符移拥笔素心非。青云有路那足顾，白髪满头胡不归。永日杜门无俗客，临风隐几得天机。西山爽气秋应好，恨不相从上翠微。
蓬飞匏系十余年，并荫华榱出偶然。郭隗金台虽见礼，华歆龙尾岂能贤。浮云世味闲先薄，寒柏交情老更坚。明日河梁即分首，人生乐事信难全。
颠毛种种齿浮摇，屈指交游渐寂寥。时较半朝非是晚，路无数里不为遥。子猷垂到复归去，安道虽知未易邀。古寺徘徊久东望，青春云日冷萧萧。
谏垣簪笔接英游，今日华颠昔日忧。邂逅升沈皆是命，逍遥出处本无愁。衡门不羡金门贵，藿食焉知肉食谋。溟海榆枋各安分，蓬莱未必胜嵩丘。
离群四十一春风，纵有相逢似梦中。幸得相逢作邻舍，但嗟彼此是衰翁。汉文前席人将去，庾信诛茅橐未充。怅望金堤碧芜阔，杖藜携手几时同。
岐阳府舍始相逢，四十余春屈指中。昔日布衣今露冕，当时小吏亦衰翁。醉吟久作藏身计，条教应多及物功。惟是彩衣难再著，长林极目起悲风。
旌幢车骑满沙头，鼓吹喧繁画鹢浮。十里罗纨光照地，千家帘幕远临流。觞随洛水周公事，月映凤楼裴相游。令典久堕今更举，行闻美俗遍中州。
呷着声闻酒便狂，它州浪走不归乡。谁曾缚汝安用解，彼自无创勿误伤。探月拾针传妄语，安居暇食赖先王。但令时世如三代，达磨从他面向墙。
春风与汝不相关，何事潜来入我园。曲沼揉蓝通底绿，新梅剪彩压枝繁。短莎乍见殊堪喜，鸣鸟初闻未觉喧。凭仗东君徐按辔，旋添花卉伴芳樽。
洛下衣冠爱惜春，相从小饮任天真。随家所有自可乐，为具更微谁笑贫。不待珍羞方下箸，只将佳景便娱宾。庾公此兴知非浅，藜藿终难继主人。
许昌携手尽时英，况复新开甲第成。醉里都将春作达，老来不向酒藏情。齿疏无废衔杯趣，耳病犹分度曲声。旧友昔游浑忘却，可怜寂寂洛阳城。
裁筒累黍久研精，况复新修鬴斛成。岂校忽微争口语，本期淳古变人情。既言乐律符今尺，但恐箫韶似郑声。若欲世人俱信服，凤凰再集颍川城。
平晓何人汲井华，辘轳声急散春鸦。开园更有四五日，映叶尚余三两花。宿病岑岑犹带酒，无眠耿耿不禁茶。自嫌行乐妨年少，遽索蓝舆且向家。
西都自古繁华地，冠盖优游萃五方。比户清风人种竹，满川浓绿土宜桑。凿龙山断开天阙，导洛波回载羽觞。况有耆英诗酒乐，问君何处不如唐。
印节传呼洛北还，府庭无讼不妨闲。度桥寒色侵春服，按辔晴光露晓山。香穗徘徊凝广殿，花篮繁会满通阛。自知白雪高难和，忍愧谁能寄我颜。
西郊去歳揖行人，柳暗花浓又一春。坐想高风清入骨，沉吟佳句健生神。潺湲杳霭烟波古，散诞逍遥兴趣新。应笑洛阳车马道，缁衣未免化红尘。
介圭成礼下中天，春物虽阑色尚妍。园吏望尘皆辟户，肩舆回步即开筵。波涛凌乱𫖇旁锦，风雨纵横拨底弦。洛邑衣冠陪后乘，寻花载酒愿年年。
结绶东堂同发策，白头相值益相亲。却思景祐无多日，共见元丰有几人。天下高名归广受，古来交道重雷陈。谢公身老才方壮，落笔成章字字新。
舞雩新雨浃公田，水满东溪上下天。行径乍迂初见笋，浮舟正好未生莲。弦收裂帛胡琴阕，袖结清风楚舞妍。相国火城光满路，夜归不假玉蟾圆。
朱门近在府园东，杖屦过从跬步中。避暑连翩投辖宴，析酲萧洒满襟风。闲来高韵浑如鸖，醉里朱颜却变童。剪烛添香欢未极，但惊铜漏太匆匆。
诛茅宋玉宅边人，知醉宜城几瓮春。细雨短蓑渔向市，孤村极浦鼓迎神。遍游七泽身忘倦，更赋千篇意转新。不必沧浪羡清泚，向来缨上已无尘。
今歳台星聚洛中，甘棠前后雨阴浓。英辞唱和诗千首，高宴游陪禄万钟。木末霜繁花未落，云间字小雁相从。西湖在望亲朋远，节物那堪处处逢。
不驾使车开汉关，不栖岩穴炼金丹。岂无开径三人友，分著垂緌五寸冠。坐饱太仓犹自愧，谬跻秘殿益难安。愿同野老嬉尧壤，长守先生苜蓿盘。
白头难入少年场，林下相招莫笑狂。绿筿影侵棋局暗，黄梅花渍酒卮香。任真自愧殽羞薄，假寐初便枕箪凉。酬应诗豪困牵率，从来懒放似稽康。
上阳门外云连草，车马遥遥往来道。昔王游豫几何年，今人岂识当时好。明珠翠羽已成尘，道上行人几番老。当时秋天落宫槐，今此婆娑皆合抱。
化工余巧惜春残，更发浓芳继牡丹。檀点藏心殷胜缬，异香迎鼻酷如兰。琼楼窈窕仙家宅，云叶低垂醉里冠。自有殊功存药录，不当独取郑诗看。
匈奴旧畏李将军，今日重来几代孙。旗尾飘扬山烧裂，马啼腾踏塞尘昏。降王稽颡朝南阙，天子垂衣御北门。幕府事闲刁斗静，碧潭佳景日开樽。
元勋茂德古无伦，海内高闲第一人。台席已酬调鼎志，磻溪还作钓鱼身。师臣首冠三旌贵，岁历行开九十新。愿过期颐跻上寿，飞觞四十有余春。
尧夫非是爱吟诗，安乐窝中无所为。古道白头无外用，今时青眼几人知。嵩山洛水长相见，秋月春风不失期。筋力虽衰才思壮，递年比较未尝亏。
秋风萧瑟引华旌，祖宴高张出斗城。玉馔芳菲罗百铁，绣衣照耀拥千兵。骊歌未阕长杨苑，骑吹先临细柳营。雨露𬪩恩何以报，沙场不惜树功名。
图谋已就乐时闲，晓向田园喜脱冠。心志不灰犹有策，星长还在尚无桓。朝阳鸣凤身轻暖，赴壑刚蛇齿健寒。仪表珍藏传不朽，每于清士敬持看。
宝阁灰寒静照新，马啼从此踏京尘。金门乞得诗千首，萧寺归时老一身。弟子去来浑领袖，交朋存殁半簪绅。西风又剪梧桐叶，不见蒲团旧主人。
脱遗轩冕就安闲，笑傲丘园纵倒冠。白发忧民虽种种，丹心许国尚桓桓。鸿冥得路高难慕，松老无风韵自寒。闻说优游多唱和，新篇何惜画图看。
楹宇当年谁教育，榜题今日侈恩章。诗书有道传家法，纶綍无私及义方。肯构新基人共羡，万趍子舍自生光。喧阗里闬容千骑，尽看承颜拜寿觞。
羹藜寂寞天随子，换酒风流贺季真。淡水论交自忘味，道腴充实不知贫。万钱纵侈轻豪贵，三寿优游萃燕宾。奔走每怜饶俗状，谪官犹作会中人。
武侯渭水屯兵日，司马秦中闲垒时。远业自能兴汉室，重门何事守坤维。刘吴溯峡终摧敌，钟邓缘崖亦济师。自古存亡关付托，谁言双剑系安危。
瓶钵飘然别帝乡，法音从此振东方。黄龙山下传心印，白鹤泉边起道场。甘露无时皆一味，旃檀何处不清香。烦师更唱宗门曲，兔角龟毛任展张。
使君分符在唐季，游刃巴西有余地。构楼下瞰大江头，醉眼日观巴水字。唐人诗句自名家，当年登览境何赊。遗碣空存苔藓剥，高楼一望重伤嗟。
浙东歌舞望旌麾，远泛樵风羽𬘫飞。论撰内通仙殿籍，拜兴初别夕郎闱。老人日俟刘公至，狂客今无贺监归。闻有新诗频寄我，莫嗟梅雨裛朝衣。
共登龙榜早翱翔，青琐黄扉佐有唐。金印隔江开督府，月娥环席劝飞觞。皋夔勋鼎先三事，杭越诗筒第一章。不比当年元与白，锦衣易地镇仙乡。
山势嵳峩接远峰，九皋鹤泪彻长空。清音仿佛苍松外，疏影依稀皓月中。石洞云封仙去后，桑田世换水流同。登临厌听黄鹂语，弄巧绵蛮噪碧丛。
湖光潋滟泛莲荷，款乃渔郎惯此过。笛韵吹残红蓼岸，橹声摇出锦鳞窝。狂歌明月闲愁少，放浪扁舟适兴多。莼菜鲈鱼供一醉，掉头归去卧烟蓑。
江堤杨柳碧毵毵，闲访名园郡郭南。垅麦生齐知雨足，海棠开遍觉春酣。门前幽径通芳蕙，竹里虚亭对远岚。风物有情应笑我，不携歌酒只清谈。
蜀师当日戍黄金，此地由来险阻深。漾水东流自纡直，泰山北望正嵚崟。凉风肃物初秋意，膏泽愆期旦昼阴。同是天涯未归客，荒烟斜日正登临。
冰颜黑髪未应衰，巨舰高旌使府威。琐闼领藩承嘏去，绣衣过郡买臣归。湖山胜迹吟毫健，风月良辰宴斝飞。金榜弟兄同舍长，老年相别重依依。
数里岧峣落日西，更高高处种灵芝。危风受雪春归晚，怪石留云雨到迟。仙鹿避人眠浅径，野禽窥果啄残枝。待应俗格消磨尽，重建瑶台旧路岐。
衰年脚手倦跻攀，今日凭高一解颜。驱得江山来目下，化将楼殿出云间。真人炼药仙都近，释子焚香佛界闲。尘事数地宁易得，后歌须尽夕阳还。
鹿轓龙节上恩华，衣绣先归士论嘉。琐闼暂虚元老席，蓬莱还属侍臣家。旌旗天上浮文鹢，鼓角江头拥将牙。东越又新南越治，到时歌咏已喧哗。
旧令龙溪有去思，移家喜与土风宜。人传张籍妙乐府，我识王维真画师。火米夏收畬稻早，海椒春放瘴花迟。客查不到天无雁，赖有𬨎轩可寄诗。
遍历侯藩治绩高，瀛州琐闼奉思褒。麟符又入千岩境，鹢舰还乘八月涛。田赖鉴湖常岁美，客游梅市有人豪。从来梦锦耽佳句，应接江山岂惮劳。
初眠宫柳未成阴，马上聊为拥鼻吟。远宦情怀消壮志，好花时节负归心。别离长恨人南北，会合休辞酒浅深。欲把春愁闲抖擞，乱山高处一登临。
尘土纷纷起处微，祇随风力乱嘘吹。高张白雾横宫阙，低引轻云暗路歧。坐客昏蒙归耳目，行人斑白上须眉。谁知霶霈天飞雨，洗涤轻浮会有时。
皖上相逢昔少留，登楼隐几听鸣鸠。山峰游处今何在，溪水流来此有不。就食四方甘不系，为生一世信长浮。共知局促京沙里，回首当时始觉羞。
忆昨灊楼幸久留，乾坤谈罢论雎鸠。它时已恨相从少，此日能忘共学不。南去溪山随梦断，北来身世若云浮。行藏愿与君同道，祇恐蹉跎我独羞。
城上城隍古镜中，城边山色翠屏风。鱼虾接海随时足，稻米连湖逐岁丰。太伯人民堪教育，春申沟港可疏通。朱轮天使从君欲，异日能忘笑语同。
高檐飞远发辉光，向此心源默坐忘。岂忆布金抛旧地，便随飞锡起新堂。竹间野鸽听斋鼓，湖上游人系夜航。却懊未能攀胜境，东南云下欲腾翔。
神仙谁道杳难穷，老俗相传住此宫。山裂旧分三岛洞，羽飞曾驭九天风。玉为双阙无尘到，云作丹梯有路通。谁问稚川何处在，俨然金灶列壶中。
三朝藩屏宠光频，四纪清名动搢绅。肯效怀章惊邸吏，独能持节屈戎人。千岩秀气归华藻，五岭殊功简紫宸。他日会居衡石地，荆州虽老实台臣。
邀勒春风不早开，众芳飘后上楼台。数苞仙艳火中出，一片异香天上来。晓露精神妖欲动，暮烟情态恨成堆。知君已解相轻薄，斜倚栏杆首重回。
嫚黄妖紫间轻红，谷雨初晴早景中。静女不言还爱日，彩云无定只随风。炉烟坐觉沈檀薄，妆面行看晓黛空。此别又须经岁月，酒阑把烛绕芳丛。
想见寻幽到此山，诗成珠玉笑谈间。莲花社里千年约，柏子香中半日闲。寂历松窗连远籁，萦纡竹径断荒湾。琴堂吏散帘垂昼，舁笋何妨数往还。
铃阁清虚刺史闲，廉车因得访仙山。旌旗飘缈烟霞外，冠盖追随水石间。丹井寂寥终古在，鸾骖怅望几时还。从来谢史留诗笔，今日遗风尚可攀。
持笔游从已五年，忽嗟精魄去茫然。茂陵未访相如藁，宣室曾知贾谊贤。薤露有歌凄晓月，绛纱无主蔽寒烟。平生事业文公志，应试乡人白玉镌。
羁旅都门十载中，转头浮宦已成空。青衫暂寄文安籍，白社长留处士风。万里云山归故国，一帆江月照疏篷。世间穷达何须校，只有声名是至公。
文脊山中姓已逃，江城争美少微高。应知司马来窥鼎，便学秦人去种桃。海上音书断鸿雁，洞中吟啸伴猿猱。鹿裘谁识先生志，却把虚词倚伏滔。
五门高险势摩天，洞底清冷泻碧涟。苹藻鱼游知暮雨，薜萝人去锁寒烟。山樱已熟垂朱实，岩竹新抽露玉鞭。只恐游人归马急，野僧何惜白云眠。
泉石平生性所耽，谢公延我到东南。红莲幕下烦佳客，文脊山中访旧岩。剪竹扫花寻鸟道，扪萝随衲问龙潭。图经未尽幽潜事，待向仙家起玉函。
会稽山水古来雄，内史新除捧诏东。何藉扁舟追范蠡，更将一钓问任公。久谙偃息藩垣乐，未试调和鼎鼐功。日食万钱谁吝惜，不知蓬岛属诗翁。
此日鹅城第一山，我来登览足清欢。心灰久不作春梦，食淡何须辍晚餐。宝积山中多佛刹，药槽峰外是仙坛。凭谁为扣葛翁诀，乞与当年九转丹。
沧海扬尘已几回，麻姑缓步此峰来。彩云缥缈闻仙乐，绿篆淋漓锁翠苔。仙境长留闲日月，飞仙宜号小蓬莱。凤箫鹤驭还相待，名籍今应在玉台。
先生吏隐寄南昌，千里来寻物外乡。汲水尚怜春井渫，藏丹犹发夜坛光。鹤归华表人何在，犬吠云深日自长。我拟重来访遗迹，手搘笻杖少徜徉。
杜老颠狂寻酒伴，经旬只走出空床。输君纵饮还高卧，长有生涯作醉乡。贫饶北海杯中物，静胜长安市上眠。乱地春风吹不醒，功成合与酒为仙。
河势横斜带地形，碧油具旆昔常经。驿名未改风尘黑，碑字犹存雨藓青。荐福园林僧杳渺，撷芳洲渚续娉婷。汝南一值贤人降，分野于今占德星。
未持双节去朝元，玉陛犹虚侍从班。龟洛旧游天直上，鸡林新句海中间。品流有日归陶冶，隐逸无时奉宴闲。鹤驭仙游何处所，轩皇冠剑在桥山。
琐闱官接凤凰巢，蔼蔼青云器业高。一代后先书惠化，三朝中外主风骚。阜安广粤新城郭，慑伏幽燕旧节旄。元相台楼何处是，蓬莱山压海波涛。
举头何处认京华，凤阁层层出乱霞。山势转来双径曲，水声分去一川斜。丹青隐映林间焙，黑白微茫石上畬。遇兴每须穷日夕，槛边修竹砌边花。
一家终日在楼台，弈局斜兼画卷开。幽鸟影穿红烛去，寒蟾光落素琴来。钓丝暮惹苹间浪，篆石春浮藓上埃。三数寺通溪畔路，好寻僧借度时杯。
入林休顾小猿惊，寿酒交持石外亭。刺史尊崇上卿月，主人高隐少微星。只因避雨投松盖，屡为障风夹桧屏。笑语林猿能解意，往来应不限岩扃。
小斋新创得新名，大笔标题字势轻。养勇所期肩孟子，动心那肯诧齐卿。川流有本源源听，月入容光处处明。此道几人能仿佛，浪言徒遣俗儒惊。
契重金兰屈指谁，偶然倾盖接英辉。疏慵唱和应嫌晚，久淡封题莫厌稀。致主每思烹鼎说，剪戎何日檄书飞。安仁久识儒家乐，老大情怀渐有依。
孤宦殊方意自违，邻光兹幸托余辉。人心识尽童心减，世事谙多乐事稀。直有岁寒甘柏说，终无春思惜花飞。岂同毛刺墦间客，向望他门卜所依。
太平气象养高闲，宴赏诸公老致冠。朝野已闻亲相业，庙堂曾睹漆丹桓。形容杰出新图粲，德泽雄沾旧俗寒。一片忠心涵国史，桑田虽变迥谟看。
五台山上白云浮，云散台高境自幽。历代珠幡悬法界，累朝金刹列峰头。风雷激烈龙池夜，草木凄凉雁塞秋。世路忙忙名利客，尘机到此尽应休。
晓辞龙尾下青冥，持节东南一镇并。共治蚤分天万寄，暮来今颂里民声。吟高郢雪谁能拟，韵敌壶冰凛更清。遥想棠阴多暇日，江风吹角绕蓬瀛。
雨飞暑馆变秋堂，息驾林祠意绪长。笋脱万苞风韵玉，莲开百亩水浮香。楸盘力战棋忘味，筠簟清吟扇递凉。心惜吏闲文酒乐，雅欢未既即离觞。
又领州麾过故乡，谁怜肝胆异班行。患销南海城先具，气压胡天国自强。造膝华褒辉黼黻，跋朝佳句敌琳琅。圣君求治如星火，休斗新诗万丈光。
清明冲节是身谋，御史郎把不肯留。回首轩裳双脱屣，放怀天地一轻沤。卞云苕月柴门静，菱雨苹风野艇秋。仰羡冥鸿空自愧，区区图报未知休。
四照仙花次第开，上林重睹属车来。雨晴驰道纡天步，风引浓香到寿杯。瑞燕入檐时拂掠，恩鱼窥钓更徘徊。柏梁绝唱容赓缀，独愧非才亦与陪。
宝杯莲烛艳宫台，万户千门五夜开。楼下舞韶清吹发，云间鸣跸翠华来。九宾宴集占风使，四近班升构夏材。自愧周南独留滞，十三年隔侍臣杯。
出处逢时道不殊，当年功立老闲居。来膺冕绂三公命，归奉云章五色书。社稷元臣名已遂，山河雄镇宠仍疏。琼林诏饯衣冠盛，岂止都门百两车。
寒食初过一百五，陌上风轻敛微雨。宫花铺绣浅深红，蜀柳垂丝千万缕。都人士女趁时节，郡圃山樊乐樽俎。肯教容易度春光，来日清明更妍煦。
远山近山各奇状，流水止水皆清旷。烟云到处固难忘，笔墨传之尤可尚。古人铭枕戒思邪，高士看屏助幽况。左有琴书右酒尊，怠偃勤兴时一望。
何处偏伤江上春，天涯失意未归人。片云极望添乡思，孤棹随波寄客身。塞雁来时凭远信，海鸥驯处见吾真。休嗟进取无成去，幸有荣名足慰亲。
蠉飞蠕动诚微物，尺素轻盈谁画出。一朝君手将动摇，犹似吟风欲跳逸。竹梢草际弄轻翰，水墨浅深见纤质。昔人徒爱明月诗，何似今看老师笔。
山僧构亭山之麓，旋结茅蓬架园竹。千年岩树怪枝虬，十亩龙池春水绿。闲移宾榻向松轩，一坐清风香馥郁。谁为漱石枕流人，老此优游避喧俗。
洞庭山连震泽水，怪石巉岩出波底。谁言行远莫致之，好事经营俄至此。爱君小轩才袤丈，满地新芳杂红紫。偶来凭槛见奇峰，便有江湖秋思起。
地出城隅辟故台，斩茅删竹受良材。春塘梦草成诗后，画栋飞云式燕开。一境山形天际望，四时风物坐中来。府公经构民偕乐，鱼鸟犹知喜跃回。
故时台榭对池心，空有名传拟穴金。鬋理茅茨修竹茂，经营轩槛绿杨深。桥横断岸虹流彩，花满芳园鸟啭音。盛府多欢频命席，每容疏外共窥临。
王萧书迹卫公诗，流落江南世少知。古寺购寻遗刻在，新亭龛置断珉奇。模传遂比黄庭字，埋没非同石鼓碑。墨薮书评多逸事，何妨挥翰与题辞。
平林行尽到岩扃，一昔恬然道味生。爽籁远随林谷响，飞云时拂栋梁轻。闲倾仙斝流琼液，高论神方炼日精。更想真游成不寐，坐听松韵到黎明。
彼美春工用意多，剪裁琼蕊缀庭柯。妍辞重识梁园赋，寡和还推郢国歌。莫叹余花皆惨悴，共看修柏自婆娑。尊前谩爱风光好，不见山阴泛棹过。
黄鹄山前古梵宫，参差楼殿倚岩中。群峰重叠围松径，三伏嬉游爱竹风。牛首禅宗怀马素，襄阳耆旧忆庞翁。长思胜会真幽适，谁使句婴不与同。
倦赋从军咏式微，山斋重此理松扉。春来园圃朱樱遍，霜后盘飧绿芋肥。瓶锡时邀高士驾，台缁多学野人衣。白莲诗社方求友，喜得支公与共归。
闻说羌戎出塞行，征人才听泪交横。三秋霜气先时至，万里乡心半夜惊。子野踞床思逐弄，季长卧邬亦牵情。阕终更想关山月，不惜新辞记旧声。
早岁淮阳宰邑初，相君连上荐能书。新从墨绶诸侯国，便领油泥别驾舆。东郡提封今辅屏，南都接轸旧乡闾。优游乐职人应羡，官便家荣两莫如。
桂籍昔叨联署等，莲帷今幸接芳尘。埙篪契合均天属，金石交深过古人。直向岁寒期茂悦，肯同时俗论甘辛。优游且作江南令，惠爱于民此最亲。
从宦飘飘九见春，共嗟名迹尚埃尘。相逢梁苑留趋幕，不鄙池阳去长人。蚤向文科分甲乙，尝于命历校庚辛。穷通定分非婴虑，惟有交情久益亲。
近来不贵蜀吴茶，为有东溪早露芽。二月制成输御府，经时犹未到人家。太官供罢颁三吏，东合开时咏九华。从此闽乡益珍尚，佳章奇品两相夸。
廷尉咨贤佐谳刑，辟书连上得翘英。时推黄霸持平久，众伏兒宽定奏成。尺竹泛疑资审劾，惠文弹治要详精。从来法吏多阴德，勉务哀矜助圣明。
八法能工世罕精，帅钤多暇录遗经。言称智信文毋害，体具真行笔不停。势似公权题殿壁，心希逸少写黄庭。下僚何幸蒙垂赠，循览留为座右铭。
幕府雍容但省文，笔精诗格两难伦。临池得法毫端健，击钵成篇藻思新。征虏雅歌追乐事，兰亭赓唱掩芳尘。梁王宾友邹枚在，末至惭非赋雪人。
解组从戎五筦城，壮谋期欲荡蛮腥。数奇不意同飞将，肺腑何因学卫青。报国有心犹慷慨，谪官无闷但沈冥。竹林此日重相过，高论时欣侧耳听。
使君四十五专城，新向鸿都得请行。高阁和铅人暂去，秋郊驱弩吏趋迎。兰陵郡邑今尤盛，阳羡溪山古有名。赋政优游多乐事，东园应不负飞觥。
出拥朱轓就镇雄，须句封国济亭东。干旄光动奎躔外，阃节权并鲁分中。两绶雕鹰纹异绣，半符鱼虎佩兼铜。朝廷慎重惟良选，定有能声惬帝衷。
赞条初罢浙江回，辟命还从蜀道来。朱绂聊光新幕府，乌星重照旧行台。秋登危栈烟霄界，晓望通阛锦绣堆。乐职定应能赋颂，知君堪继子渊才。
泉山南望海之滨，家乐文儒里富仁。弦诵多于邹鲁俗，绮罗不减蜀吴春。怀章近辍枢廷杰，制锦重纡学馆人。岂独光荣生邑里，须知美化浃瓯闽。
交游情分十年余，从宦差池后会疏。远塞新归饶意气，长年相遇倍勤渠。登朝蚤卧郎官帐，入幕还陪丞相车。咫尺淮阳曹事简，邮筒莫遣少音书。
斋居永日坐重帘，共叹清才久滞淹。诗格转精缘大手，风情不薄早斑髯。曲台论议于今美，东观翻雠载世兼。孤学尸官犹有赖，繄君余润远相沾。
一去鸿都岁始旬，职更河澳与言纶。出为戎阃蕃宣守，归作儒林典颂人。寓直重游唐丽正，翻书还上汉麒麟。参陪樽俎俱时彦，独愧非才踵后陈。
晓鼓频趋宣政朝，左符还领郡封遥。三春车马逾邛阪，千里帷裳布汉条。蚤接朋僚情款款，旧传词笔气飘飘。西南留滞应非久，可奈离襟重黯消。
永日轻风起暝阴，伤春情绪苦难禁。流连节物游人意，怅惜时光志士心。桃李新芳添远思，龙蛇遗事感悲吟。知君退直饶欢趣，每向尊前赏奏音。
倦游城阙祗疏慵，偏爱君家好事风。后院按歌声不歇，雕章得句曲方终。欢来趋向诸缘息，醉里情怀万虑空。谁道广文官独冷，未曾虚度一春中。
朱门罗绮竞珊珊，未必儒官偏少欢。随分管弦娱性尚，等闲唱咏过暄寒。幽人栖遁心非适，夸者经营席靡安。一絓利名均是徇，能遗斯事更为难。
州封繁会逼梁嶓，继世为藩盛事多。遗德在人棠蔽芾，旧游经眼树婆娑。春生剑外壶浆溢，花满褒中驷马过。父老逢迎应善祝，缁衣将入郑风歌。
行色光辉水国春，龙函画弩菟分银。瀛洲旧侣还挥袂，淮甸诸侯半望尘。三品新緺垂若若，两朱华毂去辚辚。谁言贵仕犹荣滞，二纪儒林最旧人。
高阁清寒夜未暝，独持铅笔校中经。灯残短檠人初静，月上虚廊户不扃。倚盖星河檐际直，玉晨钟磬枕边听。归来欲记通宵景，恍若曾游上帝庭。
一梢鸣跸启重关，广殿传呼趣就班。瑞日初临黄盖外，紫云先绕翠裘间。和鸾音里趋翔过，锦绣围中拜舞还。共诧书林清近地，彤墀咫尺对天颜。
洞庭山侧第新成，门对湖阴水鉴明。紫绶使君还政日，彩衣仙尉拜官荣。丘园自适亲心乐，桴鼓稀鸣吏局清。退食不妨晨夕养，人生从宦此难并。
倾都繁盛数宵中，知是钧天第几重。岧阙开筵纡警跸，彩山张乐戏鱼龙。月华高下随灯丽，春色融和入酒浓。拟逐胜游行乐去，长年于事亦无悰。
半符双节镇关东，汉沔从来地望雄。帕首诸侯趋道左，题襟群彦寄邦中。江鲂鲙玉飧盘贵，霜橘堆金燕豆丰。心厌纷华欣吏职，当时朝议宠民功。
官柳春来已可攀，使君旌盖驻江干。还颁明诏恩优渥，坐使环封俗阜安。西塞山川余旧迹，南楼风月有清欢。幕中才雅今应盛，暇日追游兴未阑。
河东望族衣冠盛，汉署潜郎阀阅优。久擅才名宜治剧，又分朝寄去监州。民风近古藩房肃，边候无尘戍役休。元帅正求贤者佐，得君应喜助咨谋。
人情安逸或骄惛，君子操修有本原。结宇近同闲燕处，题颜深警圣贤言。游心最乐群书富，寓目无穷百卉繁。治世右文风教洽，彬彬儒雅遍宗藩。
朱绂郎官领要藩，西南胜处蜀江源。若非阀阅才资美，岂称朝廷选任恩。路近烟霄经栈险，山如锦绣见花繁。郡民旧染文翁化，礼教风流尚可论。
寤寐家山谒告还，锦衣驷马路人观。逢迎喜识词臣贵，行役谁言蜀道难。江上田桑应不改，里中牛酒欲交欢。岷峨信美毋多恋，盛典方资大手刊。
予告西还上宠优，辉华行李照亭邮。内朝簪橐虚严直，故国山川想旧游。一去秋光连栈道，及归春色动皇州。眼看景物皆清绝，定有佳章到处留。
尝夸吴会土风嘉，新领铜章一水涯。岂为江山游赏胜，只贪晨夕旨甘奢。鱼登盘俎霜萦缕，苹满洲汀雪吐花。旧令多才君继美，松陵赓唱未应赊。
西津秋晚度归艎，新领监州建礼郎。蚤伏能名动江左，重闻谣咏入朱方。部中句曲三茅阜，境上吴门二陆乡。官近仙都家在望，锦衣此日倍辉光。
江湖一别岁经旬，携手重游上苑春。华发满头犹未仕，少年得意果何人。利名机浅贫奚恤，道义交深老益亲。清世怀文终有用，穷途宁久困无津。
河外诸藩北控胡，美君家世领鱼书。旧传将略名尤重，却过亲庭庆有余。使节频烦民未息，边庭清晏候仍虚。惟宣圣主威怀德，长使天声詟虏墟。
四方专对昔难人，今辍文章侍从臣。万里光华宣使指，百年恩信浃殊邻。出关飞盖尘生路，度漠轻车雪拥轮。少别书林还隔岁，归来期宴曲江春。
仕宦人言为郡乐，名藩古有绛台雄。居园幽绝刻樊记，分国盛强歌晋风。历览胜游千骑上，坐颁仁政两河中。当年谁似高门庆，五守同时闲望隆。
玉岭名都古越疆，监州今用上台郎。溪山绝胜神仙宅，弦诵相闻礼义乡。龙焙枪旗争早晚，刺桐花叶候灾穰。朝廷恤远频颁诏，更倚贤能慰一方。
天汉南通颍水清，新恩监郡赴官荣。数舟旗鼓家人喜，两岸壶浆父老迎。暂试吏能收治绩，蚤闻时誉伏朝缨。十年京国同游者，何日如君补外行。
赐对中楹喜暂留，驻旌聊复到蓬丘。朋游少别三周岁，尊酒相逢半白头。频拜恩光龙铸节，屡宣风力隼横秋。二邦已见澄清效，更尽宽平缓主忧。
京国重阳册府家，正披坟史猎菁华。思飘昔日龙山帽，阻看残秋上苑花。怅惜岁华霜染鬓，滞留归思角生车。自怜高阁穷年业，青简刊雠未有涯。
白首师儒学愈专，未应褐博慕缨鲜。离群旧友青云上，负笈诸生绛帐前。京洛风尘销客袂，江湖春色趁归船。飘然无复羁名累，道信乡闾足谓贤。
闻道星轺税鞅鞿，朋游相继款斋扉。正当春霁园英富，况值时清谏疏稀。共喜开颜论雅旧，须留持酒玩芳菲。属酬新句尤欢纵，不限严更未许归。
二公清尚固难偕，迁谪襟怀亦洞开。得志已观邪与正，寓言宁校福兼灾。恬然委顺诚高识，展矣文华信雅才。珍重佳篇堪继美，咏歌中遣待时来。
偃伏声名三十年，当时伦辈有谁前。曾随贡籍逢标鉴，更向词林接俊躔。上馆久违牵梦寐，归舟将至想神仙。襟怀旷达应如旧，迟对清尊一问焉。
华萼相辉采翠重，几番浓艳九春中。根盘省闼偏含润，影拂邻墙暗逐风。繁若百枝然宝炷，深于三入染𫄸红。诸君赏咏时连属，珍重多才好事同。
日日寻春春欲还，园林游兴未应阑。间关鶑啭冲牙韵，烂漫花开历绿团。须信马蹄随处健，肯教金盏暂时干。休惊节物频更换，适意欢娱定一般。
黄鶑初啭燕新还，林馆清虚景未阑。瓮拨金膏倾腊脚，封开绿绢试春团。条风吹笋苞犹嫩，谷雨催花色渐干。若待休闲频宴集，牵拘人事恐多般。
十分春色九分残，计日追游至夜阑。月照余花光烛烛，露垂新叶影团团。壅焙萱背尤宜厚，汲引荷池莫放干。看即熏风催暑景，要须佳玩两三般。
雕龙辞辨干时才，重赞甘泉屈壮怀。被拥绫香归汉直，食荤忘茹似颜斋。休嗟簿领书堆案，况是鸿鸾序渐阶。公论共推资望久，春云高步信难排。
分得岩枝带藓文，壁间延蔓密含春。摇风似展垂云翼，和雨疑骞化浪鳞。寒对竹轩陵霰雪，静陪犀柄辟埃尘。省闱不比山河远，休拟灵均咏若人。
万家供帐集西明，彩舰芳林酒屡行。强对鶑花无奈老，时闻歌吹不胜情。轮囷佳气城头近，烋噢清风语下生。休沐傥闲须数往，水边庭际解朝缨。
淼淼寒流千里余，带城襟垒似江湖。侯王设险古未有，夷狄窥边今遂无。数郡营屯归耒耨，万家生聚利菰蒲。长堤不绝才如线，南北冲冲是坦途。
三关相直断华戎，燕蓟山川一望中。斥堠人间风马逸，朝廷恩广使轺通。岁颁金絮非无策，利尽耕桑岂有穷。自古和亲诮儒者，可怜汉将亦何功。
道路传闻北守贤，就中清尚是河间。辕门卧鼓军无警，幕府赓歌笔不闲。只合论思居禁闼，岂宜留滞在边关。宁容旧客升堂室，拟请新篇满箧还。
几日风沙结襟袖，忽传嘉惠眼重开。交情不改乘车约，和气先随掞藻来。元帅本由诗礼选，行人愧匪语言才。相逢且喜论平素，若校文章未易陪。
使传驱驰同被命，边城迢递偶相从。风霜正急偏催老，岁月如流又过冬。方念去家千里远，无辞沈醉十分浓。须知此会洵堪喜，北上河桥便寡悰。
铃合优闲斲句新，客亭传诵慰驰神。诚知撷露敲冰陋，岂敌挥毫掞藻春。固乏琼瑶酬错宝，多惭鱼目换骊珍。近来闻道谈机迅，更恐难当彼上人。
延阁儒臣出抚边，指纵胡虏坐挥鞭。歌谣早已留南楚，唱和今还到北燕。使客过从车结辙，耕夫安佚土开阡。更将佳句刊斋壁，留作河间故事传。
并驰绝塞待燕邻，喜过重关值故人。阔别经年劳远梦，留连此日奉清尘。威行列郡连营肃，恩浃诸戎异域春。愿学子云承汉诏，未央宫壁颂功臣。
塞草黄明畜牧肥，外闲千驷气增威。权奇毛骨森相映，騕袅精神动若飞。暂借行人持玉节，屡陪方伯展朱旗。料君早晚趋严召，安稳乘归从六𬴂。
衔命初开朔土游，故人威重肯回眸。旌旗在列千余骑，棨戟遥临十一州。令尹投兵方秉羽，羊公临塞但轻裘。诸贤酬唱无闲日，卷轴今应束两牛。
道骨仙风擅世华，肯将璠玉混泥沙。潜郎未老辞朝路，傲吏归来学道家。逸似子荆将漱石，清如中散本餐霞。应思平日市朝客，缰鏁拘挛正可嗟。
倦游城阙厌纷华，一棹南归出白沙。簪绂弃来如释负，山林到处便为家。流泉绕舍锵金玉，仙饵盈槃泛露霞。珍重宗英嘉隠操，远裁清句重咨嗟。
先友勤渠庆得时，相逢仍在右垣扉。负山徒荷君恩重，起草多惭笔力微。早岁应门叨赏识，几年联襼接音徽。雕章华藻蒙褒贲，知我从今不患稀。
载世交游共一时，立朝几见盛门扉。官班早合登青琐，星象俄闻返少微。曾向瀛仙陪雅集，更同绵𫈵讲鸿徽。江干千里劳魂梦，常恨平安信息稀。
江淮罢郡许归朝，台阁重来鬓渐凋。内禁群英容接武，西枢元弼记尝僚。当年已绝坐中礼，此日犹蒙客右招。衰病无堪还自慰，交游相继上层霄。
早陪鹓鹭侍丹闱，旋见夔龙陟近司。西阁屡观新诏草，东曹犹记旧文移。半途霄壤成分异，几岁江湖役梦思。席面故人皆显重，可怜颜尉独厖眉。
二纪书林得并迁，升沈俱喜在樽前。非才幸复登群正，大笔犹稽直五砖。欣听友声同伐木，坦忘情类似虚船。白头光景尤须惜，乐事相逢且豁然。
继踵螭阶入右垣，曾参何敢望渊骞。复门重庆登庸命，枢合仍陪话旧筵。贵贱交情都不改，始终风节固难迁。公卿平日推高誉，朝论今谁过邓先。
大形南址直河津，君有茅庐泲水滨。苍翠入檐藏绝景，潺湲绕舍隔嚣尘。久游台阁忘声利，长忆渔樵狎隠沦。待得功成年至日，归来不负故园春。
阁倚青山书满堂，门齐通德里高阳。传家载世惟清白，教子何人似义方。班嗣一丘虽道卷，刘商七业已名彰。他年驷马充闾贵，须信文儒泽施长。
辇寺栖迟不计年，衡门无异对林泉。试闱给笔频辞命，译馆翻经屡奏篇。九陌尘埃方外境，六时香火静中缘。思陪丈室谈名理，自愧常为俗累牵。
黄州终始宋名臣，载世逢时见裔孙。赐第中宸跻甲等，迁官京寺出殊恩。文章已复光儒馆，风节应须继祖门。坚请麾符知有意，聊将慈惠振元元。
闻道扁舟下迅湍，怒涛惊浪拥前滩。岸迷津际居无定，人隔过从意少欢。风信未回聊对景，岁华将暮自凌寒。君才一日能千里，直上青云亦未难。
楼台高下满仙风，疑是蓬莱象帝宫。湖面涵虚云漾漾，山腰藏景石珑珑。松筠影出红尘外，钟梵声来碧落中。薄暮将归起余思，落霞飞鹜正横空。
汉唐遗刻在江干，右史殷勤辑坠残。剔去藓文人乍识，传来墨本字犹完。六书体法从兹辨，二费声光遂不刊。何必临池苦萦思，燕闲时得坐隅观。
得时行道贵知终，猛退如公世罕逢。掷弃浮名同敝屣，保全高节似寒松。文章千古追谟诰，勋业三朝镂鼎钟。见说新堂频燕会，故时宾客定相容。
富贵功名已两忘，望高嵩华量包湘。还家傲似蒙庄子，定策忠于汉霍光。远访交亲情益重，共论诗酒兴偏长。园亭继日休车马，却悔多年滞庙堂。
出守尝希阮仲容，剖符仍继夏侯公。金华旧侣三贤并，绿野先归二老同。宴会莫如今日盛，唱酬还有古人风。自嗟流落江湖外，不得尊前听燕鸿。
南朝兵马临江镇，圣世麾符守土臣。此日风声动湓浦，早年名誉浃淮邻。琵琶昔有天涯曲，𦩷𦪇今无境外人。退食优游多胜赏，杯觞不负庾楼春。
溪凝蓝黛合双川，阁在千岩万壑前。漱石我思清病齿，倚琴谁共听流泉。云生北岭横空白，春入东郊一望鲜。况是江南风物好，待君重咏四时天。